text:
Exodus Family,ni itsinda ry’abahanzi baramya bakanahimbaza Imana bishyize hamwe ikigamijwe ari ukogeza ubutumwa bwiza abantu bagahinduka bakava mu bibi.
Exodus Family,ni itsinda ry’abahanzi baramya bakanahimbaza Imana bishyize hamwe ikigamijwe ari ukogeza ubutumwa bwiza abantu bagahinduka bakava mu bibi.
Ni muri urwo rwego iri tsinda ryateguye igiterano cyo kwishimana n’abana b’impfubyi barererwa mu kigo cya Enfants de Dieu kugirango barusheho no kuryoherwa n’iminsi mikuru tugiye kwinjiramo.
Ni igiterane gikubiyemo amashimwe y’aba bahanzi ku byo Imana yabakoreye n’aho yabakuye none ubu bakaba bakomeje gukora umurimo w’Imana.
Willy Karuta,umwe mu bahanzi babarizwa muri iri tsinda wanatwaye igihembo cy’indirimbo nziza ya Hip Hop mu irushanwa rya Groove Awards 2015,yaganiriye na Imirasire avuga ko aricyo gihe kugirango buri wese atange umusanzu we mu buryo bwose ntihagire uheranwa n’agahinda.
- Wiily Karuta yatwaye igihembo cy’umuhanzi w’umuwaka muri GrooveAward 2015
Yagize ati"Nibyo koko itsinda ryacu twaricaye turatekereza dusanga dukwiye gutegura igitaramo tukifatanya n’abana b’impfubyi barererwa kuri Enfants de Dieu.Byonyine niyo babonye ko ubatekerezaho barushaho kwigirira icyizere bigatuma bumva ko batari bonyine.Ni muri urwo rwego kuri iki cyumweru njye na bagenzi banjye tuzajya kubataramira maze tukishimana."
Mu bahanzi bazafatanya na Karuta harimo abamaze kugira izina mu ruhando rwa Gosple by’umwihariko abaraperi.Muri abo harimo P Gasha,Mucyo,Olivier the Legend n’abandi batandukanye.
Iki giterane kizaba kuri icyi cyumweru taliki 26 Ugushyingo 2017 kikazabera mu kigo cya Enfants de Dieu urenze i Kanombe ugana ahazwi nko kuri cumi n’agatanu.Aba basore bakaba basaba abantu bafite umuhamagaro wo kwifatanya n’impfubyi kuzabatera ingabo mu bitugu bakubaka umusanzu wabo.
Ibitekerezo
courage basore gutekereza kupfubyi Nazi zikeneye ijambo ryimana Kanda hano umusubize


c: text/html

text:
Muri Kamena 2012 nibwo Ste Famille Hotel Ltd yatangiye kubakwa ahahoze amacumbi hazwi nka ‘Procure’ mu gikari cya Kiliziya yitiriwe Umuryango Mutagatifu ‘Ste Famille’ ikaba ari umutungo bwite wa Arikidiyosezi ya Kigali.
Umuyobozi wa Ste Famille Hotel Ltd, Padiri Bernardin Banituze yatangarije IGIHE ko izatangira gukorerwamo muri uyu mwaka wa 2017.
Yagize ati “Imirimo yose biteganyijwe ko izaba yarangiye mu kwezi kwa gatandatu 2017 igahita itangira gukorerwamo. Ni yo Hotel ya mbere ya Kiliziya Gatolika iri ku rwego rwo hejuru kuko igiye kuzura itwaye akayabo ka miliyari umunani z’amafaranga y’u Rwanda. Izindi Hotel nkiri muri Diyoseze ya Butare ndetse na Kibuye ziri ku rwego ruciriritse.”
Akomeza avuga ko igice kimwe cy’aya mafaranga ari inguzanyo bahawe na Banki y’Igihugu Itsura Amajyambere ‘BRD’, ikindi gice cyavuye mu mutungo wa Arikidiyosezi ya Kigali.
Ati “Ni Hotel igizwe n’ibice bitandukanye birimo ibyumba byo kuraramo bigera kuri 68, ibyumba by’inama bitandukanye birimo icyakira abantu bagera kuri 500. Harimo piscine (urwogero) igezweho, restaurant zitandukanye na Bar (urunywero) nziza cyane hamwe n’ibyumba bizakorerwamo ubucuruzi.”
“Nta kabyiniro, nta gakingirizo muri Hotel Ste Famille”
Mu gihe mu yandi mahoteli usanga bashyiramo udukingirizo mu rwego rwo kurinda abakiriya gukora imibonano mpuzabitsina idakingiye, muri Hotel Ste Famille ngo nta gakingirizo kazarangwamo.
Padiri Bernardin yakomeje agira ati “Hotel yacu ntabwo izaba ifite urubyiniro kubera ko buri muntu agira umurongo agenera ibikorwa bye, kandi iyi hotel ifite umurongo wayo, hari ibyo tugenera abakiriya bazaza badusanga hanyuma ibindi bakazabishaka ahandi [...] twebwe ntabwo tuzashyira udukingirizo muri Hotel yacu, kubera ko mu muco wa Kiliziya Gatolika ntabwo iyo ari serivisi dutanga. Inzoga zo zirahari kuko dufitemo Bar nziza cyane.”
Icyifuzo cy’uyu mupadiri ni uko Hotel Ste Famille abayigana bazaba ari inyangamugayo. Ati “Twifuza ko abantu bazagana iyi Hotel bazaba ari inyangamugayo, abantu bataza kuhakorera ibyaha, abantu baza bakeneye kuruhuka no gukora kandi ntibabangamire bagenzi babo.”
“Kuba Hotel ifatanye na Kiliziya y’Umuryango Mutagatifu hari icyo bivuze”
Padiri Bernardin avuga ko mu mateka y’Umujyi wa Kigali aho iyi Hotel yubatse ariho hantu hubatswe amacumbi bwa mbere, ibi rero ngo ni amateka akwiye gusigasirwa.
Yagize ati “Aha hahoze icyitwa ‘Procure de mission’ hari ahantu hagenewe kwakira abamisiyoneri kimwe n’abandi babaga bakora hirya no hino mu gihugu, ndetse na ba mukerarugendo. Ubu rero icyo twakoze ni uguhindura ayo macumbi tukahubaka inyubako igezweho ijyanye n’igishushanyo mbonera cy’Umujyi wa Kigali. Iyi Hotel ni iya mateka kandi na Kiliziya ya Ste Famille ni iy’amateka.”
Iyi hotel ya Kiliziya Gatolika ije nyuma yaho Itorero rya Pentekote mu Rwanda ritashye ku mugaragro Dove Hotel yubatswe ku Gisozi mu Karere ka Gasabo, yuzuye itwaye asaga miliyari esheshatu z’amafaranga y’u Rwanda.
Amafoto: Mahoro Luqman

robotstxt: allowed

filter: keep


text:
Umujyi wa Kigali wagiye utera imbere guhera mu ishingwa ryawo mu mwaka w’1906 ushinzwe na Dr Richard KANDT. Uyu mudage yari atuye mu Gakinjiro ahabatijwe kwa Kandt kubera uruhare rukomeye yagize mu gutuma Kigali ibaho.
Abasaza bakuze cyane kandi bazi Kigali mu myaka ya za 1945 iyo bagutekerereje uko Kigali yasaga icyo gihe wumva ugize amatsiko no kwifuza ko amateka yasubira inyuma ngo wibone muri icyo gihe ariko kuko bidashoboka kubitekereza byaba ari uguta igihe mu buzima no kwibabariza umutwe n’umutima ku busa.
Muri icyo kiganiro abo basaza bambwiye ko ku Muhima ubundi hitwaga ku Muhima w’impyisi ngo kuko habaga impyisi nyinshi ku buryo iyo wahanyuraga uri umwe zakuvuniraga umuheto. Abanyarwanda bajyaga guhaha i Bugande bagombaga kugenda mu masibo (amatsinda) kugira ngo izo nyagwa z’impyisi nizumva umurindi wabo zigire ubwoba maze zihunge.
Ubu ahitwa ku Kimisagara bavuga ko ngo habaga igiti cyitwaga umusagara cyavuraga abana inzoka maze ngo kikahagira ibihuru by’inganzamarumbo ku buryo naho hari harabaye ikoraniro ry’utunyamanswa twinshi nk’inkwavu z’igasozi, ingeragere, imbwebwe, amasiha n’ibindi. Aho ubu twita cyangwa mwita ku Kimihurura bari barahahaye akabyiniriro ko mu rw’intare ngo kuko habaga intare nyinshi ku buryo iyo wibeshyaga ukahanyura uri umwe zarakuryaga nta kabuza.
Iyo Kigali yari ibihuru mu mpande cyangwa mu mbago zayo yagiye yiyubaka buhoro buhoro ku buryo mu 1962 ku italiki ya 01 Nyakanga ku munsi mukuru w’ubwigenge hari hatangiye kugera amazu makeya adakanganye. Icyo gihe kandi birumvikana ko ikibanza cyaguraga macye cyane byaba na ngombwa ukagifatira ubusa kuko abantu bari bagihugiye mu byaro.
Kuva mu 1962 kugera mu 1973 nibwo Kigali umurwa mukuru w’u Rwanda yubatswemo ibikorwa-remezo by’ibanze n’uyu munsi mubona mukagira ngo ni ibyubatswe n’abavuba ahangaha. Ni muri icyo gihe hubatswe imihanda ya mbere ya kaburimbo iyi y’umukara mubona, nibwo hubatswe ikibuga cy’indege cya Kanombe mubona cyangwa mujya mwumva ku batarahagera.
nibwo hubatswe za minisiteri zimwe na zimwe mujya mubona ku Kacyiru, muri icyo gihe kandi nibwo u Rwanda rwabonye radiyo Rwanda yabaye iya mbere mu gihugu ndetse n’ibindi bikorwa byinshi. Ni muri icyo gihe kandi mu Rwanda hatangiye uburyo bwo gutwara abaturage bari hamwe mu matagisi no ku mapikipiki icyo gihe yitwaga SUZUKI nyuma hakaza kwaduka izo mu bwoko bwa YAMAHA AG100 none ubu hagezweho izitwa GIKUMI ariko ubundi izina zahawe n’umunyaruganda wazikoze ni TVS-125.
Ku ngoma ya Habyarimana 1973 – 1994 nabwo ibikorwa-remezo byakomeje kongerwa bikomeza bityo kugera mu 1994 byose bihindutse umuyonga. Nyuma y’1994, ikigo abagenzi bategeramo imodoka cyakomeje kuba mu Mujyi rwagati ariko kiza kwimurirwa Nyabugogo ahantu hari ingaruka n’ibyago byinshi birimo ko hashobora kurengerwa n’amazi.
Kuko abafashe icyo cyemezo cyo kuyimanura Nyabugogo ntawari kubaburanya kuko bashakaga kuhubaka umuturirwa KIGALI CITY TOWER wa Kagame na Kabarebe, byabaye ngombwa ko bigenda bityo ariko njyewe mbona akari cyera kiriya kigo abagenzi bategeramo imodoka cyajyanywe Nyabugogo umunsi umwe bashobora kuzasanga abakirimo barengewe n’amazi ahanini nk’uko nabisobanuye bitewe no kuba ari mu gishanga hasi cyane kandi mu mazi menshi.
Guhindura uburyo bwo gutwara abagenzi muri Kigali
Abantu baguze amatagisi ya twegerane bayatwaye muri Kigali mu myaka y’1998 bakaba baratunzwe nayo akagaburira imiryango yabo ubu bashobora kuba bicuza impamvu bayaguze kuko ubu gutunga TAXI muri Kigali birutwa no kuyijugunya.
Icyemezo cyaje cyo kubuza abaturage bamwe uburenganzira ku gihugu cyabo bwo gutwara abagenzi aho ari ku bwinshi bityo isoko rigaharirwa nako rikikubirwa n’abantu batatu byashyize abaturage mu rujijo ariko njyewe nahise mbisobanura kuko nabonaga neza ko harimo akarengane karenze urugero kandi sinasibye kukamagana, ndetse n’ubu nzakomeza kwamagana akarengane gakorerwa abakene n’abaturage mu Rwanda muri rusange.
Abo banyabubasha batatu (3) bigabanyije umujyi wa Kigali mu gutwara abagenzi ni ATRACO ya Dodo yaje guhindurwa R.F.T.C nyuma y’uko ihombye burundu bikaba byarakozwe mu rwego rwo kujijisha abo yahombeje n’abayitanzeho imisanzu yabo batajya bamenya aho irengera.
Ibyo byabaye nyuma y’uko Kagame asuye abaturage mu kibaya cya Nyabugogo maze abashoferi b’amatagisi bakamubwira agahinda utabonera imvugo. Njyewe mu busesenguzi bwanjye nahise mbona ko Kagame yakingiye ikibaba Colonel TWAHIRWA Dodo.
Byarangiye nta cyemezo cyo kubarenganura gifashwe ahubwo Col Dodo akajijisha ngo avuye muri ATRACO agahita ajya ngo kuba UMUROKORE nyuma akagaruka asenyera ATRACO muri RFTC bikaba byumvikana ko yakingiwe ikibaba kuko ubundi byari kuba byiza iyo atagarukamo cyangwa bagashyiramo undi.
Mu gihe abashoferi bari batarahumeka kuri icyo cyemezo cyaje kinjira mu kindi hahise hategekwa ko amasosiyete atatu ariyo yatsindiye isoko ryo gutwara abagenzi muri Kigali. Ayo masosiyete ni ROYAL EXPRESS, KBS EXPRESS na RFTC EXPRESS. Ikibazo rero mpisemo kwandikaho iyi nkuru ndende si ayo mazina y’izo sosoyeti n’ubwo nabyo birimo akarengane utamenya uko ukita. Ikibazo ngifite ku modoka zitwa YUTONG zo muri KBS EXPRESS.
Imodoka YUTONG za KBS ni ikibazo ku bagenzi aho kuba igisubizo
Mu mategeko y’umuhanda habamo ibintu bimwe na bimwe byo kwitondera kuko iyo bititaweho bishobora kugira ingaruka ku muyobozi w’ikinyabiziga cyangwa zikaba no ku bandi bakoresha inzira nyabagendwa. Kimwe ni umuvuduko ukabije ariko burya hari n’abatazi ko n’umuvuduko ukabije kuba mucye nawo ari ikibazo mu nzira nyabagendwa.
Ikibazo cya kabiri ni ukurenza umubare w’abagenzi ikinyabiziga cyemerewe gutwara ngo buri mugenzi agende yisanzuye naho icya gatatu ni uburyo abagenzi bagenda mu modoka niba byujuje ubuziranenge. Izi modoka za KBS EXPRESS zitwa YUTONG rero zifite ibibazo bine bikomeye : Icya mbere ni umuvuduko muke, icya kabiri ni ugutendeka abagenzi, icya gatatu ni uburyo abagenzi bagenda bicaye-bahagaze naho icya kane ni imiterere y’intebe zo muri iyi modoka.
Ubunini bw’imodoka, imbaraga za Moteri n’umuvuduko mucye cyane
Mu birebana na tekinoloji y’imodoka iyi modoka mubona ku ifoto muri iyi nkuru twayishyira mu cyiciro cy’amakamyo kuko ifite moteri nini cyane kandi ikaba nayo iremereye cyane mu rwego rw’ibiro. Nk’uko nari nabivuze hejuru mu kanya mu mijyi minini kandi igenda itera imbere nka Kigali, imodoka zifite umuvuduko mucye cyane zigomba gucika mu rwego rwo kwihutisha serivisi mu baturage.
Icya kabiri ni uko imodoka ifite umuvuduko ukabije kuba mucye ishobora gucyerereza abagenzi bayiteze kugera ku kazi mu gihe bakorera abandi cyangwa bagacyererwa kujya gukora bizinesi zabo. Uyu muvuduko mucye kandi ushobora no guteza impanuka kuko nko mu gihe haba hari icyago gitunguranye umupolisi ashobora gusaba abayobozi b’ibinyabiziga kwihuta cyane kugira ngo babererekere icyago maze ugasanga abayirimo bananiwe kwihuta uko biteganijwe n’umuyobozi w’amategeko mu muhanda.
N’abaguze YUTONG bazi neza ko zitujuje ubuziranenge
Andi makuru muri SHIKAMA dufitiye gihamya ni ayemeza ko izo modoka zikigera mu Rwanda zimwe zagombaga gukorera ku muhanda wa Kigali Musanze na Rubavu kandi koko abagenda muri izo nzira mwibuka ko zakoreshejwe iminsi mikeya. Ikibazo cyaje kuvuka ni uko abaguze izo modoka basanze umushinwa yarabahangitse kuko yazihaye moteri idashobora guterera impinga za SHYORONGI na BURANGA MU GAKENKE.
Ubuyobozi bwa KBS bukimara kubona ko ibintu byifashe nabi bwahise bufata icyemezo cyo kuvanamo izo moteri zazanye nazo buguriramo moteri za COASTERS nka zimwe mubona zo muri HORIZON Express, VOLCANO Express zifite idirishya ahagana inyuma risa n’umukara wijimye ari nazo zifite ubushobozi bw’ingufu za moteri bwa 6 CYLINDRES (Ibiziga 6).
Iki rero kikaba ari gihamya ko n’abaguze izo modoka babona neza ko ikibazo cyazo kirebana n’umuvuduko cyari kibangamiye abagenzi kuko benshi bavuga ko zabakererezaga kugera ku mirimo yabo mu gihe izindi modoka byahagurukiraga rimwe zageragayo mbere.
Icyemezo cyaje gufatwa kandi nyuma ni uko basanze bitagishoboka ko zakomeza gukorera ku muhanda muremure wa Kigali-Musanze bahitamo guhagarika ingendo muri ako gace baziharira Umujyi wa Kigali gusa. Ese ab’i Kigali nibo baremewe gutwarwa n’izizarira mu nzira kandi ahubwo ibiri amambu aribo bagira kandi bagahorana shuguri nyinshi ?????
Intebe ikomeye nk’igufwa no gutendeka abagenzi
Umunsi umwe nigeze kujya kubikuza amafaranga muri BANKI YA KIGALI mu Mujyi rwagati noneho numva nkeneye kwiherera mbaza umukozi wa B.K aho nakwihengeka ambwira ko B.K nta bwiherero yubakiye abakiriya bayo.
Mubajije impamvu yaransubije ati : «Kubera ko umuntu wese uza muri B.K ataba azanywe no kujya ku musarani ahubwo aba aje kubitsa, kwishyura cyangwa kubikuza kandi bikaba bitatwara iminota irenze icumi ku mukiliya umwe byatinze cyane twasanze atari ngombwa kubaka ubwiherero!»
Iki gisubizo cyanteye kumirwa no kubabara ni uko njya gutanga ijana mu bwiherero rusange. Ntanze uru rugero kugira ngo mbone uko ninjira neza muri iki kibazo cy’intebe zo mu modoka YUTONG za KBS zimeze mu by’ukuri nk’igufwa.
Kubera ukuntu abanyarwanda batajya bafata iya mbere mu guharanira uburenganzira bwabo ahanini bitewe n’amateka twaciyemo ubu hari abahita bambwira bati none se ko ntawe uba agiye gutura muri iyo modoka ya KBS ayitega akomeza urugendo aka wa mugani w’umukozi wo muri BK wansubije kuriya, muti ubwo ib’iyo ntebe bikurebaho iki ko abanyamakuru namwe mukabya?
Ni ikibazo kuko n’iyo byaba iminota icumi umaramo ukwiye kwicara ku ntebe nziza kandi itagira icyo ikubangamiraho. Kubera ukuntu abaturage i Kigali binubira imikorere y’iyi modoka, bisa n’uko nta mubare wemewe w’abagenzi yemerewe gutwara kuko ipakira ukagira ngo ni inka bapakira muri Fuso nka zimwe tubona zijyanywe i Cyangugu.
Nyamara aha munyumve neza bavandimwe iki kigereranyo ntanze ni ikimfasha kumvikanisha uburemere bw’ikibazo ku muryango nyarwanda ariko ubundi abantu baba bagiye mu mirimo iteza igihugu imbere mu gihe izo nka mvuze zishobora kuba zipakiwe zijyanywe i Cyangugu (Rusizi & Nyamasheke) wenda zigiye gukingirwa indwara z’amatungo, guhabwa abaturage muri gahunda ya GIRINKA,...
Ariko icyo nshaka kumvikanisha gusa ni uko izo nka zigenda mu karengane gakabije kuko nta bwinyagamburiro ziba zifite na busa. Bamwe bazigendamo bahagaze bafashe ku bintu bimeze nk’udukondo duhanamye mu gisenge abandi bakagenda bicaye kuri izo ntebe navugaga mukanya.
Ikibazo kindi nkinazamo ni uko mu buzima bwo mu Mujyi ; umuto atimukira umukuru ahanini bitewe na shugiri nyinshi kandi buri wese aba ahugiye mubye. Ubwo rero ni no kwibaza niba umukecuru aje agasanga yuzuye bakamushyira kuri uwo mwitozo wo guhagarara no gufata ako gakondo bizamugendekera bite?
Ese niba umugore utwite asanze igiye kuzura kandi muzi ukuntu umubyeyi utwite aba ananiwe kandi ahora akeneye gufatwa neza kugira ngo agahinja mu nda gakomeze kwishima azagenda ahagaze bigende bite aho ntishobora kuvamo kubera umunaniro no kugenda nabi bikaba ibindi?
Uburyo abagenzi bagenda bahagaze
Iki kibazo cyo twakomeje kugenda tukivugaho ariko ntibikwiye ko bikomeza gutya kuko hari uburenganzira bw’abagenzi buhahungabanira. Ese iyo modoka iramutse ikoze impanuka abantu bagenda bahagaze byagenda bite? Bakubitana imitwe kandi hakomereka benshi !!! Ikibazo ndakibaza nigiza nkana kuko ingaruka zaba nyinshi kandi mbi kuruta izaba ku bagenzi bakora impanuka bagenda mu modoka bicaye.
Bigende bite?
Kubera uburemere iyi nkuru ishobora kugira mu birebana no gutwara abantu muri Kigali mu nyandiko nirinze kugira aho mvuga ko aya masosiyete yahagarara kuko atariwo muti. Ikibazo mu by’ukuri ntigikomeye n’ubwo ubwinshi bw’ingaruka zikomoka ku kibazo runaka zitagombera ko ikibazo kiba kinni.
Natanga inama ebyiri : Inama ya mbere ni uko bagaragaza umubare w’abagenzi izi modoka zemerewe gutwara kandi buri wese yicaye hamwe n’ubwishingizi bwabo kuko abagenzi babishidikanyaho, umuti wa kabiri ni uguhindura intebe bakavanamo izimeze nk’amagufwa hagashyirwamo izimeze nk’izo mu zindi modoka zifiteho umusego.
Mu gusoza iyi nkuru, abagenzi mwese tubifurije urugendo ruhire. Mu kwandika iyi nkuru kandi nta nyungu n’imwe y’umuntu ku giti cye runaka yari igambiriwe cyangwa yihishe inyuma y’iyi nyandiko uretse gusa kuvuganira inyungu z’abaturage kuko abagenzi benshi bamaze iminsi binubira uko bapakirwa muri ubu buryo.
Ngiyi inzu ya KAGAME na KABAREBE yatumye ubu mu Mujyi wa Kigali ahayikikije hose hahinduka umwirare. Iyi foto yafashwe na SHIKAMA ku italiki 23 Werurwe 2014 saa 08h50min (Copyright Shikama)
Ngiyi Nyabugogo aho abagenzi bategera imodoka. Twegerane ntizikihabarizwa. Iyi Foto yafashwe na SHIKAMA ku italiki 18 Werurwe 2014 saa 08h30min (Copyright Shikama).
GATENDO A.
shikamaye.blogspot.no
Shikama ku Kuri na Demukarasi(SKUD)


text:
Ku itariki ya 18 Ukwakira 2017 nibwo ayo matsinda yiswe “Urubohero” yatangijwe na Miss Ashimwe Phiona Doreen, wahataniye ikamba rya Miss Rwanda 2017.
Ubwo yatangizaga Urubohero mu ishuri ry’imyuga rya SOS riri i Kagugu mu Mujyi wa Kigali, Miss Phiona yavuze ko ruzagera no mu midugudu.
Avuga ko ikigamijwe ari uguhuza abangavu mu mashuri no ku midugudu bakigishwa inshingano bafite muri sosiyete, bakamenya uko bitwara ntawe ubashutse.
Agira ati “Ba Nyampinga dukwiye kuganirizwa ku buzima bwacu bw’imyorokerere, ntidukomeze gutwara inda zitateguwe. Umukobwa akamenya uko yitwara, (kuko hari ubwo) usanga umukobwa atazi kumesa cyangwa atazi gusasa uburiri araraho.”
Akomeza agira ati “Ababyeyi bakwiye kuganiriza ba Nyampinga ko turi mu isi y’iterambere. Hari imigenzo ya kera nyamara twe turi mu isi y’iterambere, sinzashyira imbere ibyo kwigisha guca imyeyo, uwabishaka yabikora cyangwa ntabikore.”
Urubohero rwahoze mu Rwanda rwo hambere aho abakobwa b’abangavu bahuraga bakaganira bakora imirimo yo mu rugo nko kuboha, kuvoma, kumesa cyagwa gukubura.
Abangavu bo mu ishuri ry’imyuga rya SOS Kagugu bavuga ko Urubohero ruzabafasha cyane kuko bazabona umwanya wo guhura bakaganira ku buzima bwabo.
Umwe yagize ati “Urubohero twari turukeneye rwose hariho abantu batabonaga umwanya ngo baganire, bagirane inama ku buzima bwabo, ndetse tukigishanya bimwe,tugakemurirana ibibazo.”
Mugenzi we agira ati “Mu rubohero tuzahungukira indangagaciro z’umukobwa, tuzamenya kuboha nibwo tuzafata umwanya tumenye kubaha abaturuta. Tuzahigira byinshi akenshi bishuka abo tungana.”
Yungamo ati “Gusa bakwiye no kuzatubwira ibyo guca imyeyo kuko kuba ba mama na ba nyogokuru barabikoze si uko bari injiji.”
Kanyange Gaudiose , umukozi mu Nteko y’ururimi n’umuco asanga urubohero ruzafasha abato kumenya umurongo bagomba gukomeza. Gusa yavuze ko urubohero rutavuga buri gihe guca imyeyo.
Agira ati “Hari byinshi abakobwa bungukiraga mu rubohero kandi bazagumya kubyungukiramo. Bazakuramo ibitekerezo byinshi, imirimo myinshi, na ho guca imyeyo kera byari itegeko naho ubu ubishaka yabikora cyangwa ntabikore biterwa n’imyumvire y’umuntu.”
Mu mushinga w’urubohero, Miss Phiona awufashwamo n’umuryango SFH Rwanda n’inteko y’ururimi n’umuco.


text:
Nyaruguru: Umurenge wa Nyagisozi ku isonga mu mihigo ya 2014-2015
Mu isuzuma ry’imihigo y’imirenge mu mwaka wa 2014-2015, harebwa uko yeshejwe, umurenge wa Nyagisozi niwo waje ku isonga n’ijanisha ry’amanota 89,8%.
Ibi byatangajwe kuri uyu wa 18 Kanama ubwo imirenge ndetse n’abafatanyabikorwa b’akarere basinyanaga imihigo y’ibizagerwaho mu mwaka wa 2015-2016 n’umuyobozi w’akarere.
Uyu murenge wa Nyagisozi uje ku mwanya wa mbere mu gihe mu mihigo y’umwaka wabanje wa 2013-2014 wari waje ku mwanya wa 5.
Umunyamabanga nshingwabikorwa w’agateganyo w’umurenge wa Nyagisozi Assoumpta Byukusenge avuga ko nta rindi banga bakoresheje ngo bagere ku mwanya wa mbere, uretse imikoranire myiza y’inzego ndetse n’ubufatanye n’abaturage.
Ati:†Ikintu ahanini twakoze ni uko umuntu wese yabigize ibye, ariko cyane cyane imbaraga zashyizwemo n’abaturageâ€.
Uyu muyobozi kandi avuga ko kuba uyu murenge wavuye ku mwanya wa 5 ukaba uwa mbere, we n’abo bafatanyije kuwuyobora bagiye gukora ibishoboka byose uyu mwanya bakazawugumaho, kandi agahamya ko yizeye ko bizashoboka.
Yungamo ati:†Tugiye kongera kurushaho. Aya manota twabonye ni meza, ariko no kugira 100% ntibyatugwa nabi, niyo mpamvu ubu twiyemeje kutazava kuri uyu mwanya kandi tuzabishoboraâ€.
Umuyobozi w’akarere ka Nyaruguru Habitegeko Francois yashimiye muri rusange imirenge yose uburyo yagerageje kwesa imihigo, kuko nta murenge n’umwe waje munsi y’ijanisha ry’amanota 70%.
Habitegeko yasabye abagize imyanya myiza gukomeza gukora neza, ariko by’umwihariko asaba abagize imyanya y’inyuma kwikosora nabo bakagerageza kugaragara mu myanya ya hafi.
Ati:†Ababaye aba mbere bakomeze bongere imbaraga, naho abaje mu myanya itari myiza ntibacike integer ahubwo barebe aho bagize integer nke hanyuma bongeremo imbaraga barebe uko bazaza mu myanya y’imbereâ€.
Imirenge itatu ya mbere ariyo Nyagisozi, Muganza na Ngoma yahawe ibikombe biherekejwe n’amabaruwa arimo amafaranga ndetse n’ibyemezo by’ishimwe, naho imirenge yose muri rusange nayo ihabwa ibyemezo by’ishimwe.


text:
Urwenya: Byari ibintu bikomeye cyane!
Byari ibintu bikomeye cyane!
Maze kujya mu nsengero zitandukanye ariko naje no gutungurwa n'imvugo abapasitoro bakoresha, wagira ngo babyigira hamwe.
Mu mvugo zabo habamo ijambo: "yari umuntu ukomeye cyane! Ni ibintu bikomeye cyane!"
urugero:
"muraho bakristo bene Data, uyu munsi wa none Uwiteka yakoze ibintu bikomeye cyane, binyibutsa igihe kimwe ubwo Yesu yari kumwe n'abakuladaya yababwiye amagambo akomeye cyane; ngo n'aho umutini utatoha, imizabibu ntiyere imbuto,... Ntiyere inki?... Imbuto!! Ni ibintu bikomeye cyane!!
Ndagirango dusome ijambo riri mu byakozwe n'intumwa,... Mwene Data wahageze yadusomera: nuko Yesu yitegereza ba bafarisayo n'abakoresha b'ikoro, arababwira ati “mwa bana b'inzoka mwe!....” Rekera aho, ngo abantu b'inki? B'inzoka! B'inki?? B'inzoka! Byari ibintu bikomeye cyane!!!!!
Shyiraho Igitekerezo!
Subscribe to: Post Comments (Atom)


text:
URUKUNDO RW’umukene
.
Episode 6…………………………….
.
DUHERUKANA njye na mary duhagurutse umuntu ahita adukubita itoroshi
.
Umuntu: niko sha… Murakora iki aho mukizima
Njye: eeeh mbega niwowe animate?
Anima: topsam nawe ujya ukora ayo mafuti bwose
Njye: ariko ntakibi twakoze twari turimo kwiganirira
Anima: ceceka ntugakore ibyaha ngo utangire no kwisobanura. Ubuse aka gakobwa kabandi wazanye muri iri curaburindi, inzoka ikariye. Iwabo twabakizwa n’iki?
Mary: animate , rata tubabarire
Njye: ntabwo tuzongera
Anima: ni uko ari ubwa mbere ,ngirango murabizi ko abo dufatiye kubigega tubabara nkaho barimo gusambana. Ariko mugize imana topsam ntamafuti muziho naho ubundi mwari kwirukanwa mukazana ababyeyi. Ngaho mugire vuba muve hano gusa ntimuzongere
Njye na mary: urakoze animate
.
Twahise tuzamuka dufite ubwoba gusa njye nkamukomeza
.
Njye: chou ubwoba bwari bukwishe
Mary: umutima wari wamvuyemo, sinzi uko byagenze naho animateur ntampuhwe agira
Njye: tubyumva kimwe niyo mpamvu, ntanirindi kosa yari atuziho… Turarusimbutse
Mary: sha natekerezaga ukuntu bagiye kuntuma umubyeyi, papa ndamutinya yanyica… Kandi mama yamweretse yamafoto yahita yumvako twanze kwiga
Njye: chr dushime Imana byarangiye… Tujye kwiryamira
Mary: yego chou uramuke gusa ndacyagushimira kubwa surprise wankoreye nanubu ndacyayitekerezaho
Njye: urote uwo ukunda!
Mary: sha reka, si wowe se? Ndakurota, nawe undote?
Njye:Yego bye bayi!
.
Twaratandukanye gusa nari nihebye ukuntu akeza kabandi bari bagiye kukirukana kanzize … Gusa nari nihagazeho
Naraye niga kurukundo rwacu , nsanga rwatugize abasazi, rwadukoreshaga ibyo tutateguye
Igihembwe cyageze kumusozo ariko sinzi uburyo iminsi yagendaga
Twari twegereje ibizanini bisoza igihembwe cyambere, njye na mary twararaga amajoro twiga twitegura ibizamini, ubwo abandi bararaga amajoro kubigega. Mubihe by’ibizami mary yanyitayeho bihagije , uwasozaga ikizamini mbere y’undi hari ahantu yategerezaga undi! Twajyaga aha twenyine tukiga, tukisekera, uwatubonaga wese yumvaga tuzatsindwa kuko urukundo rwari rwaratugize abasazi, ariko ntamenyeko twiga mwibanga
.
Mary yankunze urwo nakwita ururenze urwo mugitabo, kandi yarabibonaga ko ndi umukene, yantayeho ama faranga menshi, atitayeko njye ntacyo namuhaga,
.
Mary: chr ndumva mfite ubwoba
Njye: humura ndahari !
Mary: nukuri ndumva ntazabasha kumara murugo ibiruhuko ntakubona
Njye: nanjye ni uko gusa ni ukwakira ibintu byose uko bije
Mary: ibibyo kubyakira biragoye, wari umaze kumenyereza iruhande rwawe, nukuri ndumva umutima wabuze amahwemo.
Njye: nanjye nabuze amahoro sinzi uko nzajya nirirwa ntakubona
Mary: mfite igitekerezo
Njye: kimbwire bae!
Mary: reka mbanze ngende nkitekerezeho neza nzakibubwira. Gusa ndumva ari ubusazi.
Njye: kimbwire ndakwinginze tugishakire igisubizo!
Mary: humura nzakubwira
.
Mary yansize murujijo nibaza igitekerezo cye. Twashoje exams dutegereza iminsi 5 ko amanota asohoka ntacyo dukora. Muri iyo minsi murugo banyoherereje aga ticket nzakoresha barenzaho nutundi dufaranga. Utwarenzeho narasohotse ngurira mary agasaha ngaruka mukigo ndakamuha… Numvaga biteye isoni ko yangurira ibintu njye singire icyo mugurira.
Somage yatubereye nziza kuko twaririrwanaga tugasangira tukajya kwikinira aka basket, gusa ikintu cyari cyinteye ubwoba ni uko nari narabeshy mary ko iwacu ari i kigali kandi iwacu ari i Rwamagana… Nari mfite ubwoba ko azamvumbura, ariko nabuze aho nabihera musobanurira. Gusa nari nizeye family i Kigali.
Habura umunsi umwe ngo dutahe
.
Mary: ese koko turatandukanye topsam?
Njye: sha reka twihangane
Mary: oya, njye sinabishobora. Reka nkubwire igitekerezo nari mfite…gusa ntunseke
Njye: ntakibazo boo!
Mary: ngaho humiriza nkwereke
Njye: ko unteye amatsiko
Mary: ngaho reba
Njye: ndabona agatabo ka bank!
Mary: dore igitekerezo cyanjye nanze ko utaha ntakubwiye, iwacu bamfungurije konte (bank account) ntaravuka ngaho reba
Njye: chr ufite million 12 kuri konte
Mary: yego chou! Nari naravuzeko njye n’umugabo nzakunda tuzayabyaza umusaruro kandi nubu murugo baracyashyiraho andi kugeza ndangije kwiga. Barambwiye ngo nzayakoreshe icyo nshaka kizamfasha mubuzima bwanjye. Niwowe buzima bwanjye ngaho mbwira icyo tuzayakoresha niturangizakwiga njye nawe, dupange umushinga guhera ubu tuzajya gusoza muwa 6 waruzuye. Amafaranga naba make murugo bazanyongerera . wowe ntamafaranga ngusabye ayangaya arahagije. Nitunataha uzajye utekereza ibinkubwiye nanjye nzagaruka nkuha igitekerezo, ndagukunda topsam
.
Mana we dore umukobwa Ngo aranyemeza ! Natekereje byinshi twazakora ariko nkumva umwanzuro uranze. Narabyirengagije numvako nzabitekerereza murugo. Mbega mary ukunda byukuri, uyumutima uwawuha abakobwa bose isi yatera imbere.
Twakomeje kuryoshya kuko bwari gucya tugataha, twaraye tuganirira class tugeza nka saa munani zijoro. Twahanye ama nimero yaza telefone, amazina kuri facebook, ama e-mails,nibindi byaduhuza
.
Mary: sweetheart! Ndumva ibibyumweru 3 tugiye kuruhuka ntakubona bizambana nk’imyaka 3
Njye: ceceka njyewe ho kubyakira bizangora! Mary ikigihembwe watumye kimbana amata n’ubuki
Mary: nanjye boo! Sha nutaha utazandutisha abo muturanye, uzagaruke uki wowe inzi.
Njye: ntabwo nakubabaza
Mary: suzajya uza kunsura? Nanjye nzajya mpora iwanyu
Njye: ntakibazo nzagusura igihe bizanshobokera
Mary: ngaho ongera uhaguruke unterure ndabikunda
Njye: yaaaaaah ngaho nawe vayo umpe massage mumugongo
Mary: gutya
Njye: yego boo
Mary : ngaho ongera undirimbire yandirimbo wandirimbiye bwambere muri boom nka surprise, uziko iriya ariyo surprise yambere nari nkorewe kuvamvutse, ngaho tangira
Njye: mukundwa sinzi uko nisanze… Uuuuuuuh uuh (ngorora ijwi)
Mary: hahahhh chr sha komeza
Njye: ijwi ryanze wagirango namize igicyere
…. Mukunzi sinzi uko nisanze aha hantu…..
Abasomye episode 1na 2 ino ndirimbo murayibuka
.
Nakomeje kumuririmbira nawe arimo kunkanda kanda mumugongo ankorera massage.
Twese twari duhangayitse ukuntu tugiye kuburana
Twagezaho tujya kuryama
.
Mary: ibitotsi biraje,,ngaho mpobera unkomeze tujye kuryama bugiye gucya
Njye: ngaho doreeeee
Mary : oya uranyibye, ntabwo umpobeye neza ngiye kuguca amande
Njye: ngaho doreeee
Mary: ahaaaaa ngaho bizouuuu
Njye: chr nubwo ngiye kurya kuri irijoro ryanyuma ariko sinsinzira
Mary: nanjye
Njye: urare neza, ejo si tuzatahana ?
Mary: yego
.
Twabyutse tujya gufata amanota njye na mary twari duhagararanye kuri assembly basomaga batanu bambere
.
Mwarimu: duhere muwa 1
Uwambere ni….
Uwa 2 ni….
(Bahereye muwa 1 bazamuka ukobasomaga umutima waradihaga mfite ubwoba ko nshobora gusebya mary kandi twari dufite intego yo kuza muri batanu bambere)
.
Mwarimu: muwa 4 BCG( aho niga)
Uwa 1 ni… karisa elias
Uwa2 ni … Imani topsam
.
Mary yahise asakuza arampobera duko celebrations … Bageze muri class ya Mary
Mwarimu: muwa 4 MCB
Uwambere ni umukobwa… Kariza mary…
Twahise duhoberana aragenda afata report foam ye tujya kwishimira hirya… Mbega ibyishimo , abanyeshuri na abarezi bacu twarabatunguye bishoboka kuko bari baziko urukundo ruzatuma tuba abaswa… Twafashe ama bags yacu dusohoka mukigo tujya gutega imodoka zerekeza i Kigali. Nacaga i Kigali nkabona gutega iyerekera Rwamagana,Mary we yari kuviramo i Remera akerekeza kimironko.
Twaje mumodoka andyamyeho, arasinzira
Nanjye nza gusinzira ,,, nakangutse tugeze nyabugogo…. Nkangura mary abyutse ndebye aho bag yanjye yari iri ndayibura ndebye hanze mbona umuhungu wari utwicaye iruhande yari ayibye ayisohokanye nahise nsohoka nk’umusazi ndamwirukankana na mary aradukurikira…
.episode 7
Loading……….
.
.


text:
Bamwe mu bahungiye mu gihugu cy’ubudage, bakiriye umwami Yesu Kristo mu bugingo bwabo mu itorero ryo mu mujyi wa Berlin. Umushumba w’itorero Evangelical Trinity, Gottfried Martens, yavuzee ko byamutangaje kubona ukuntu itorero rye abakristo biyongeraga cyane, aho bavuye kuri 150 bakarenga 600 mu gihe cy’imyaka ibiri gusa. Yavuze kandi ko we abona ari igitangaza gikomeye.
Ikinyamakuru Associated Press kivuga ko impamvu y’uku kwiyongera kw’abakristo, byavuye ku muntu wari ukomeye mu idini ya Islam mu gihugu cya Iran Mohammed Ali Zonoobi wabatirijwe muri iri torero akaba umukristo.
Uyu Zanoobi yabwiye ibya Bibiliya akiri muto ariko arabirwanya cyane, nyuma yaje guhungira mu gihugu cy’ubudage aho yaje kumvira ibya Yesu, aza no gufata umwanzuro wo kubatizwa. We n’umugore we bishimiye ibihe byiza bagize nyuma yo kubatizwa, kandi bizera ko bizakomeza kugenda neza, kuko bizafasha n’abana babo kugira uburere bwiza.
Gusa mu gihugu cya Afghanistan na Iran, kuba umukristo bihanishwa igihano cy’urupfu cyangwa igifungo cya burundu. Gusa hari impungenge z’uko hari ababa bari guhinduka abakristo kugira ngo babone uko baguma muri iki gihugu cy’ubudage.
Kuri iki kibazo, umushumba w’iri torero Martens yamaze abantu impunge, avuga ko Atari bose, kandi ko bazakomeza kubafasha kugeza ubwo bazabibamo banabyumva neza.
Yagize ati “ Ndabyumva bishoboka ko hari abaje kubera iyo mpamvu, ariko nkomeza kubararikira kuza kwifatanya natwe kuko nzi neza ko ntamuntu n’umwe ugera hano ngo asubireyo atahindutse.


text:
JW LIBRARY
Gutegura ukoresheje amabara—Windows
Igihe urimo usoma cyangwa wiyigisha igitabo runaka, ushobora guca akarongo kw’ijambo cyangwa interuro.
Ushobora gukora ibi bikurikira:
Gushyiramo ibara
Hari uburyo bubiri bwo gutegura ushyiramo ibara. Kugira ngo utoranye ijambo, rikandeho urigumisheho urutoki. Uhita ubona akamenyetso k’Amabara, maze uhitemo ibara ushaka.
Ushobora gukoresha ikaramu yabigenewe kugira ngo ushyire ibara ku ijambo cyangwa interuro. Tegurira kuri ekara yawe, nkuko wabigenza uri gutegurira ku rupapuro. Nurangiza uzahita ubona meni yerekana amabara ku buryo wahindura ibara cyangwa ukarisiba.
Guhindura ibara
Niba ushaka guhindura ibara, kanda ku ijambo ririmo ibara maze uhitemo irindi bara. Ushaka gukuramo ibara, kanda ku ijambo ririmo ibara, maze ukanda ku kamenyetso ka Siba.
Ibyo tumaze kuvuga haruguru, byasohotse muri Ugushyingo 2015, kuri porogaramu ya JW Library verisiyo ya 1.6, ikoreshwa na Windows verisiyo ya 8.1 cyangwa izasohotse nyuma yayo. Niba utabona ibi bintu tumaze gusobanura, ushobora gukurikiza amabwiriza ari mu ngingo ivuga ngo “Tangira gukoresha porogaramu ya JW Library—Windows,” munsi y’ahanditse ngo “Ibishya”.


text:
INGINGO YO KU GIFUBIKO
Ihohoterwa rikorerwa mu ngo rizacika rite?
Inkuru ya 1: Ababyeyi ba Isabel * baje kumusura. Ni nimugoroba, barimo barasabana n’umukobwa wabo Isabel n’umugabo we, ndetse baraganira bishimye. Kandi reka bishime ni mu gihe, kuko babona ko umukwe wabo abafatiye umukobwa neza.
Inkuru ya 2: Frank afite umujinya. Ubusanzwe iyo afite umujinya awutura umugore we, akamukubita inshyi, akamutera imigeri, akamupfura imisatsi, cyangwa agahonda umutwe we ku rukuta.
USHOBORA gutangazwa n’uko ibivugwa muri izo nkuru byabaye mu muryango umwe.
Kimwe n’abandi benshi bahohotera abo bashakanye, iyo Frank ari kumwe n’abandi bantu cyangwa sebukwe na nyirabukwe, ubona ari umuntu mwiza, yaba ari kumwe n’umugore we agahinduka inyamaswa.
Abagabo benshi bameze nka Frank, baba barakuriye mu miryango y’abanyarugomo, maze bamara kuba bakuru bakumva ko imyifatire nk’iyo nta cyo itwaye. Icyakora, ihohoterwa rikorerwa mu ngo si ikintu gisanzwe. Ni yo mpamvu iyo abantu benshi bumvise inkuru y’umugabo wakubise umugore we bumva ko ari amahano.
Nubwo bimeze bityo ariko, ihohoterwa nk’iryo rimaze gufata indi ntera. Urugero, muri Leta Zunze Ubumwe za Amerika, ubushakashatsi bwagaragaje ko hari umunsi abantu barenga 16 bahamagaraga buri munota bavuga ko bahohotewe n’abo bashakanye. Iryo hohoterwa rimaze kuba icyorezo hirya no hino ku isi. Abantu b’ingeri zose baribasirwa hatitawe ku muco wabo, urwego rw’imibereho cyangwa ubwoko bwabo. Kubera ko hari abahohoterwa ntibabivuge, nta gushidikanya ko ibintu byazambye kuruta uko imibare ibigaragaza. *
Raporo zivuga iby’ihohoterwa ryo mu ngo zituma havuka ibibazo bitandukanye. Bishoboka bite ko umugabo yakora ibikorwa by’ubugome nk’ibyo, cyane cyane abikorera umugore we? Ese hari icyakorwa ngo abagabo bakubita abagore babireke?
Abahamya ba Yehova, ari na bo banditsi b’iyi gazeti, bizera ko inama zo muri Bibiliya zishobora gufasha abagabo n’abagore b’abanyamahane, bagahindura imyifatire yabo. Ese biroroshye? Oya rwose. Ariko se birashoboka? Yego. Kwiga Bibiliya byafashije abantu benshi kureka urugomo, baba abagwaneza kandi bubaha abandi (Abakolosayi 3:8-10). Reka dusuzume inkuru y’ibyabaye kuri Troy na Valerie.
Mwari mubanye mute?
Valerie: Mu ijoro twemeranyije ko tuzabana, Troy yankubise urushyi ku buryo namaze icyumweru cyose narabyimbiwe. Yansabye imbabazi abikuye ku mutima ambwira ko atazongera. Ibyo byarakomeje no mu myaka yakurikiyeho.
Troy: Narakazwaga n’ubusa, urugero nk’iyo umugore wanjye yatindaga guhisha. Hari igihe nakubise Valerie pisitori. Ikindi gihe naramukubise mugira inoge, ngira ngo yapfuye. Hanyuma nagerageje kumutera ubwoba, mfatira icyuma ku ijosi ry’umwana wacu, mukangisha ko ngiye kumwica.
Valerie: Nari narahahamutse. Hari igihe nahukanaga nkazagaruka Troy yaramaze gucururuka. Nubwo yari yarandembeje, ibitutsi bye byarambabazaga kuruta kunkubita.
None se Troy, ubundi wahoze uri umunyamahane?
Troy: Yego. Natangiye kugira amahane nkiri muto kuko nakuriye mu muryango wahoragamo urugomo. Data yahoraga akubitira mama imbere yanjye n’abo tuvukana. Amaze kwigendera, mama yashakanye n’undi mugabo, maze na we akajya amukubita. Uwo mugabo yageze ubwo jye na mushiki wanjye adufata ku ngufu maze arafungwa. Birumvikana ko ibyo ntagombye kubigira urwitwazo rwo kugira urugomo.
None se Valerie, kuki wemeye kugumana n’umugabo wawe?
Valerie: Nari mfite ubwoba. Naribazaga nti “ubu se ndamutse ngiye, ntiyazampiga akanyica cyangwa akica ababyeyi banjye? Ubwo se mureze maze ibintu bikarushaho kuzamba byagenda bite?”
Watangiye guhinduka ryari?
Troy: Abahamya ba Yehova batangiye kwigisha umugore wanjye Bibiliya. Nabanje kumugirira ishyari bitewe n’incuti yari amaze kunguka, nkumva ko nagombaga kumuvana muri iryo dini nabonaga ko ari inzaduka. Ibyo byatumye ndushaho kugirira Valerie n’abandi Bahamya urugomo. Ariko umunsi umwe, umuhungu wacu w’imyaka 4 witwa Daniel wajyaga arwara igicuri, yamaze mu bitaro ibyumweru bigera hafi kuri bitatu. Muri icyo gihe cyose, Abahamya baradufashije cyane, ku buryo bashyizeho gahunda yo kwita ku mukobwa wacu witwa Desiree w’imyaka 6. Hari Umuhamya wari waraye ijoro ryose ku kazi, ariko yiriwe arwaje Daniel, kugira ngo Valerie aryame ho gato. Nubwo nasuzuguraga Abahamya, ineza yabo yankoze ku mutima cyane. Naje kubona ko Abahamya ari bo Bakristo b’ukuri, hanyuma mbasaba kunyigisha Bibiliya. Mu gihe nigaga Bibiliya, namenye uko umugabo yagombye gufata umugore we. Nahise ndeka urugomo no gutukana, amaherezo mba Umuhamya wa Yehova.
Ni ayahe mahame yo muri Bibiliya yagufashije?
Troy: Ni menshi. Muri 1 Petero 3:7, Bibiliya ivuga ko nagombye ‘kubaha’ umugore wanjye. Mu Bagalatiya 5:23, Bibiliya idutera inkunga yo “kwitonda” no “kumenya kwifata.” Mu Befeso 4:31, hamagana ibyo “gutukana.” Mu Baheburayo 4:13, havuga ko “ibintu byose bitwikuruwe imbere” y’Imana. Ubwo rero Imana ibona imyifatire yanjye, nubwo abaturanyi banjye batayibona. Nanone namenye ko nagombaga guhindura incuti, kuko “kwifatanya n’ababi byonona imyifatire myiza” (1 Abakorinto 15:33). Abahoze ari incuti zanjye banshishikarizaga kugira urugomo. Bumvaga ko gukubita umugore bituma atagusuzugura.
None se ubu mubanye mute?
Valerie: Troy amaze imyaka 25 ari Umuhamya wa Yehova. Kuva icyo gihe arankunda, akamfata neza kandi akanyubaha.
Troy: Nta cyo nakora ngo mpindure uko nababaje umugore wanjye, kandi rwose ntibyari bikwiriye ko mukorera ibyo namukoreye. Ariko ntegerezanyije amatsiko igihe ibivugwa muri Yesaya 65:17 bizasohorera, maze ibyaturanze bikibagirana.
Ni iyihe nama mwagira abari mu miryango ikirangwa n’ihohoterwa?
Troy: Niba utuka uwo mwashakanye cyangwa ukamukubita, jya wemera ko ukeneye inama, kandi uzisabe. Hari inama nyinshi zabigufashamo. Kwiga Bibiliya mbifashijwemo n’Abahamya ba Yehova no kwifatanya na bo, byamfashije kureka urugomo.
Valerie: Jya wirinda kugereranya umuryango wawe n’uw’abandi, cyangwa ngo ukurikize inama abantu bakugira bibwira ko ari zo zigukwiriye. Nubwo abantu bose bitazabagendekera nk’uko byagenze mu muryango wacu, nshimishwa n’uko nagumanye n’umugabo wanjye, kuko ubu tubanye neza!
HEHE N’IHOHOTERWA RIKORERWA MU NGO!
Bibiliya igira iti “Ibyanditswe byera byose byahumetswe n’Imana, kandi bifite akamaro ko kwigisha no gucyaha no gushyira ibintu mu buryo” (2 Timoteyo 3:16). Kimwe na Troy wavuzwe muri iyi nkuru, hari abantu benshi bahohoteraga abo bashakanye, maze inama zo muri Bibiliya zituma bahindura imyumvire n’imyifatire.
Ese wifuza kumenya inama Bibiliya itanga zagirira akamaro umuryango wawe? Baza Abahamya ba Yehova bo hafi y’iwanyu, cyangwa ujye kuri www.jw.org/rw.
^ par. 3 Muri iyi ngingo amazina amwe n’amwe yarahinduwe.
^ par. 8 Nta wahakana ko hari abagabo benshi bakubitwa n’abagore. Ariko kandi, raporo zigaragaza ko ahanini abagabo ari bo bahohotera abagore babo.


text:
Ese wari ubizi?
Abantu ba kera batwaraga umuriro bate?
INKURU yo mu Ntangiriro 22:6 ivuga ko igihe Aburahamu yajyaga gutambira igitambo kure, yafashe “inkwi zo kosa igitambo azikorera umuhungu we Isaka, na we afata umuriro n’icyuma, maze barajyana.”
Bibiliya ntivuga uko mu bihe bya kera bacanaga umuriro. Hari nibura umuhanga umwe wasobanuye iyo nkuru avuga ko muri urwo rugendo rurerure Aburahamu na Isaka bakoze, batashoboraga gutwara umuriro waka. Bityo rero, umuriro uvugwa muri iyo nkuru ushobora kuba werekeza ku bikoresho bakoreshaga bacana umuriro.
Icyakora hari abandi bahanga bavuga ko mu bihe bya kera gucana umuriro byari bigoye cyane. Abantu bahitagamo kurahura mu baturanyi iyo byabaga bishoboka, aho kugira ngo bacane umuriro ku giti cyabo. Ni yo mpamvu abahanga benshi batekereza ko Aburahamu yatwaye ikintu, wenda nk’urwabya rufashwe n’iminyururu, yari yashyizemo amakara yaka avanye mu ziko (Yes 30:14). Aho bari kuba bageze hose muri urwo rugendo, bashoboraga gufata udukwi twumye bagakoresha ayo makara, maze bagacana umuriro.


text:
IGICE CYA 24
Yesu yagurira umurimo muri Galilaya
MATAYO 4:23-25 MARIKO 1:35-39 LUKA 4:42, 43
YESU AZENGURUKA GALILAYA ARI KUMWE N’ABIGISHWA BE BANE
UMURIMO WE WO KUBWIRIZA NO GUKORA IBITANGAZA UMENYEKANA HOSE
Yesu yari yiriwe akora ibintu byinshi ubwo yari i Kaperinawumu ari kumwe n’abigishwa be bane. Nimugoroba, abantu b’i Kaperinawumu bamuzaniye abarwayi babo bose kugira ngo abakize. Ntiyigeze abona akanya ko kwiherera ngo asenge.
Nuko mu gitondo butaracya neza, Yesu arabyuka ajya hanze ari wenyine, ashaka ahantu hatari abantu yashoboraga gusenga Se yiherereye. Ariko ntiyamaze akanya ari wenyine. Igihe babonaga ko adahari, “Simoni n’abari kumwe na we” bagiye kumushakisha. Petero ashobora kuba ari we wari ubayoboye kuko Yesu yari yacumbitse iwe.—Mariko 1:36; Luka 4:38.
Bamaze kubona Yesu, Petero yaramubwiye ati “abantu bose baragushaka” (Mariko 1:37). Abantu b’i Kaperinawumu bashakaga ko Yesu agumana na bo, kandi ibyo birumvikana rwose. Bari bishimiye by’ukuri ibyo yari yabakoreye, bituma “bagerageza kumubuza kuva iwabo” (Luka 4:42). Ariko se, Yesu yari yaraje ku isi azanywe mbere na mbere no gukora bene ibyo bitangaza byo gukiza indwara? Kandi se yagombaga gukorera umurimo muri ako karere konyine? Yesu yabivuzeho iki?
Yesu yashubije abigishwa be ati “nimuze tujye ahandi, mu midugudu yo hafi aha, kugira ngo na ho mpabwirize, kuko ari cyo cyanzanye.” Yesu yabwiye abantu bamutitirizaga ngo agume aho, ati “ngomba gutangariza ubutumwa bwiza bw’ubwami bw’Imana no mu yindi migi, kuko ibyo ari byo natumwe gukora.”—Mariko 1:38; Luka 4:43.
Koko rero, impamvu y’ibanze yatumye Yesu aza ku isi, kwari ukugira ngo abwirize iby’Ubwami bw’Imana. Ubwo Bwami buzeza izina rya Se, kandi buzakemura burundu ibibazo byose by’abantu. Yesu yakoze ibitangaza byo gukiza abantu kugira ngo atange gihamya y’uko yatumwe n’Imana. Hari hashize ibinyejana byinshi Mose na we akoze ibitangaza kugira ngo atange gihamya y’uko yari yaratumwe n’Imana.—Kuva 4:1-9, 30, 31.
Nuko Yesu ava i Kaperinawumu ajya kubwiriza mu yindi migi, abigishwa be bane bajyana na we. Abo bigishwa bane ni Petero n’umuvandimwe we Andereya, na Yohana n’umuvandimwe we Yakobo. Hari hashize icyumweru kimwe gusa Yesu abasabye kujya bajyana na we bagafatanya umurimo.
Igihe Yesu n’abo bigishwa bane babwirizaga muri Galilaya, bageze ku bintu bihebuje! Koko rero, inkuru y’ibyo Yesu yakoraga yageze mu turere twa kure. Iyo nkuru yaragiye “isakara muri Siriya hose,” igera mu karere k’imigi icumi kitwaga Dekapoli, igera no hakurya y’uruzi rwa Yorodani (Matayo 4:24, 25). Imbaga y’abantu benshi bo muri utwo turere n’i Yudaya bakurikiye Yesu n’abigishwa be. Benshi bamuzaniraga ababaga bakeneye gukizwa indwara. Yesu ntiyabatengushye, ahubwo yakijije abarwayi babo bose kandi yirukana imyuka mibi mu bari baratewe n’abadayimoni.


text:
Mpakaniye Mugarura Ferdinand, ni umusaza w’imyaka 70 utuye i Gokondo mu mujyi wa Kigali. N’ubwo akuze kandi akaba atishoboye, afitiye urukundo rudasanzwe umwuzukuru we wavukanye uburwayi, umukobwa we wamubyariye mu rugo akaba yaramumutanye akigendera.
Ubwo ikinyamakuru Ukwezi.com cyasangaga Mugarura Ferdinand ku bitaro byitwa Inkuru Nziza biherereye i Gikondo, yari kumwe n’umwuzukuru we Nziza Fredo w’imyaka 9 y’amavuko, amucunze mu kagare kagenewe abafite ubumuga. Nk’umukambwe ugeze mu za bukuru, bigaragara ko afite imbaraga nke ariko urukundo afitiye uyu mwuzukuru we rutuma abamubonye amarira azenga mu maso.
Mugarura Ferdinand, yatangarije Ukwezi.com ko umukobwa we yabyariye iwabo, akabyara umwana unaniwe cyane wamaze imyaka myinshi atabasha kurira, hanyuma umwana yagira imyaka 4 umukobwa akamusiga akajya kwibera muri Repubulika Iharanira Demokarasi ya Kongo.
Uyu mwana yavukanye ikibazo cy’ubumuga bw’ingingo, atabasha kwicara cyangwa guhagarara. N’ubu ntarabasha kwicara neza, ariko bigenda byoroha uko abaganga bamukurikirana. Gusa ubu ntavuga, ariko abasha byibuze kwicara mu kagare k’abafite ubumuga, mu gihe mbere bitakundaga.
Mugarura Ferdinand avuga ko nta kazi agira, akaba atishoboye kandi adafite undi wamufasha kwita kuri uyu mwuzukuru we. Agomba kujyana umwana kwa muganga kabiri mu cyumweru, kandi aho amuvuriza ku bitaro Inkuru Nziza, ni ibitaro byigenga bidashobora kumuvurira kuri mituweri.
Amafaranga acibwa n’ibitaro, kuyabona ni ikibazo gikomeye kuko no kubona icyo kurya mu rugo biba bitoroshye, ariko ajya agobokwa n’abagiraneza rimwe na rimwe, barimo n’ubuyobozi bw’ibi bitaro byabonye atishoboye, bukareba n’urukundo afitiye umwuzukuru we bukamuha akagare k’abafite ubumuga azajya amutwaramo.
Uyu musaza, avuga ko aho bigeze yumva bimukomereye cyane, kuburyo yumva kubona amafaranga yo gukomeza kwita kuri uyu mwana amuvuza anamugaburira bimukomereye cyane, agasaba abagiraneza bafite umutima w’impuhwe kumugoboka. Uramutse ushaka kugira inkunga utera uyu musaza, wamuhamagara kuri telefone: 0783704097.
GUSANGIZA ABANDI IYI NKURU, NI UBUFASHA BWO KUMUKORERA UBUVUGIZI


text:
Hadashize n’ukwezi Mukeshimana Edith uzwi ku izina rya Maman Queen wahoze ari mwarimu w’amasengesho mw’itorero rya ADEPR Segeem yandikiye itorero rya ADEPR arisezera akajya gutangiza itorero rye ,ubu inkuru ikomeje kuvugwa n’iyundi mu Damme witwa Sereine Nterinanziza ufite Minisiteri y’ivugabutumwa yise ngo "Ibiganza by’impauhwe"(HANDS OF COMPASSION MINISTRIES) nawe wamaze kwandikira itorero rya ADEPR arisezeraho .
Sereine Nterinanziza mu kiganiro yagiranye n’itangazamakuru yavuzeko impamvu yamuteye gusezera itorero rya ADEPR ari umuhamagaro afite wo kujya gukomereza umurimo w’Imana muri Minisiteri Ibiganza by’impuhwe(HANDS OF COMPASSION MINISTRIES) mu buryo bwagutse ngo kuko yabonye gukomeza kubangikanya uyu muhamagaro wo gukorera muri iyi minisiteri no kuguma muri ADEPR hari aho bibangama ku mpande zombi .
- Madamme Sereine Nterinanziza yamaze gusezera itorero rya ADEPR
Muri aya Magambo Sereine Nterinanziza yagize ati :"Urabona Minisiteri ntizemerwa mw’itorero rya ADEPR kuburyo mu minsi ishize umushumba wa Paruwasi ya Kicukiro Shell aho umudugudu wa Kagarama nasengeragaho ubarizwa aherutse kumbuza kujya nshyira amatangazo ya Minisiteri Ibiganza by’impuhwe kurubuga rw’abakristo ba ADEPR Kagarama barangije banankuraho ndetse rimwe na rimwe bagiye banabuza abantu kuza gusengera mu cyumba cyacu aha rero urumvako ADEPR yarisigaye indeba nabi kubera Minisiteri Ibiganza by’impuhwe(HANDS OF COMPASSION MINISTRIES) mu gihe kandi ndashobora kureka uyu muhamagaro wanjye .
Sereine Nterinanziza yakomeje avugako ibi byose byo kuba ataracyumvikanaga neza n’ubuyobozi bwe ndetse n’umuhamagaro wo kuba atahagarika ibikorwa by’ubugiraneza yatangije muri Minisiteri Ibiganza by’impuhwe(HANDS OF COMPASSION MINISTRIES) aribyo byatumye ahitamo kwandikira itorero rya ADEPR arizezera ati ":Nkuko bigaragara mw’ibaruwa nanditse nshimira cyane ubuyobozi bwa ADEPR kuva hejuru kugera kumudugudu kuko bose twabanye neza kandi dukorana neza mu myaka 37 narimaze muri iri torero rya ADEPR rwose twakoranye byinshi kandi byiza .
- Ufite Microfone ni Bwana Rev.Nkurunziza Richard umushumba wa ADEPR Paruwasi ya Kicukiro Shell
Bwana Rev.Pastor Nkurunziza Richard umushumba wa ADEPR muri Paruwasi ya Kicukiro Shell ari naho Sereine Nterinanziza yasengeraga ku mudugudu wa Kagarama mu kiganiro yagiranye n’itangazamakuru yavuzeko umukristo kuba m’itorero ruanaka ari uburenganzira bwe kandi no kugenda ari uburenganzira bwe ati:"Uyu mubyeyi ntakibazo kidasanzwe afitanye n’itorero rya ADEPR Kicukiro Shell gusa twagiye tumuganiriza kenshi tukamuhugura ntiyumve,birumvikana ko ahari we yabibonaga nkaho ari ukumurwanya ariko sibyo bityo rero kuba agiye turamwifuriza ishya n’ihirwe kandi twe ntakibazo dufite .
Madamme Sereine Nterinanziza asezeye itorero rya ADEPR nyuma y’imyaka 37 yararimazemo ,yarafite inshingano y’ubudiyakoni mw’itorero rya ADEPR Paruwasi ya Kicukiro Shell k’umudugudu wa Kagarama ndetse akaba yari umuyobozi wungirije muri Komite y’iterambere ry’uyu mudugudu ,akaba yarabaye igihe kirekire umuyobozi w’amakorali yaho nka Exdus na Philadelphia ndetse n’indi mirimo itandukanye yagiye akorana n’itorero rya ADEPR yaba muri Kaminuza ya Butare muri korali nka Vumilia ndetse n’ahandi henshi nko kuba yarakoreye munyubako za ADEPR ururembo rw’umugi wa Kigali imyaka isaga ibiri muri KRM(Kigali Regional Motel) n’ibindi byinshi .
Ibitekerezo
NGO:"ubu inkuru ikomeje kuvugwa n’iyundi mu Damme witwa Sereine Nterinanziza". NDABAZA UWANDITSE IYI NKURU YIZE ANGAHE? HEHE? umu DAMME? AYO WIGIYE YAPFUYE UBUSA! Kanda hano umusubize
Jyenumva bajya baganiriza abashumba babo bikarangirira aho. Ikindi burimuntu akeneye itorero ministere sitorero, rero abajya gufungura ministere zabo bajye bagumana itorero. Kuki se wakoresha urubuga rwa eglise mukumenyekanisha ibyawe? Sibyo rwose. Naho uvuze ku cyacumi, ningombwa gutanga icyacumi. Kanda hano umusubize
Bajya muri ADEPR baranditse? Kujya kurubuga Bishatse kuvugiki? Kujyamo nubuntu kuvamo nuburenganzira murakoze Kanda hano umusubize
Bajya muri ADEPR baranditse? Kujya kurubuga Bishatse kuvugiki? Kujyamo nubuntu kuvamo nuburenganzira murakoze Kanda hano umusubize
Abanyamakuru namwe mujye mubanza kureba niba inkuru murimo gutangaza itarimo amarangamutima no gukunda biracitse . jye ndumva ari nta mpamvu yo gushyira idini mumajwi kubera umuyoboke warivuyemo akajya murindi . Cyangwa ni uwo wahinduye wabagize igikoresho , kugira ngo mumufashe kugera kunyungu ze ? Kanda hano umusubize
Abakristu nyakuri n'uyu munsi barahari.Bajya mu nzira no mu ngo z'abantu,bakabwiriza ku buntu,kandi bakigana Yesu mu bindi bikorwa n'amagambo. Nibyo rwose. Kanda hano umusubize
Nukuri mbere nambere inzira yagakiza nintambara umuntu arwana kugiti cye rero abo babyeyi cg nabandi bashaka kujya no muyandi matorero bigendere rwose kuko nzineza kobazukuri nsaba nabayobozi bacu dukunda b'ADEPR gukuraho ibyizo baruwa abakirisito bishyire bizane imana ifite abakozi benshi tuzayikorera nabandi baze bayikorere kuko uyu murimo sitwe twawutangije pawulo ati ibyar'indamuyange nabibonye ko arigihombo kubwogutunga kirisito ngo ndetse mbifata ko arinkamase bazahirwe muruwomurimo Kanda hano umusubize
Ariko sinzi n'impamvu barinda kwandika. Abantu bakwiye kumenya ko ADEPR ataro gereza ushaka agende n'ahandi wahabera umugeni wa Kristo gusa n'uko abenshi birengagiza iby'agakiza twahawe bakimika inda zabo gisa nabo hari icyo ijambovry'Imana ribavugaho. Kanda hano umusubize
Nibyo koko umukiristo afite uburenganzira bumwemerera gusengera aho ashaka ni mumureke ajye aho yumva ashaka. Kanda hano umusubize
Ariko se koko,kuki badahama aho basengeraga?Harya ngo biba ari UMUHAMAGARO?? Bagiye bavuga ko nabo bishakira icyacumi,aho kubeshyera imana ngo yabahamagaye??Abakozi b'imana nyakuri,ubabwirwa nuko badasaba icyacumi,kuko cyari kigenewe gusa Abalewi kubera impamvu dusoma muli Kubara 18:21-24.Abakristu nyakuri,Yesu yabasabye gukora umurimo w'imana ku buntu nkuko tubisoma muli Matayo 10:8.Abigishwa ba Yesu,birirwaga mu mihanda babwiriza abantu ku buntu.Iyo wabahaga amafaranga,barakubwiraga ngo "uragapfana n'ayo mafaranga yawe".Bisome muli Ibyakozwe 8:18-20.Abakristu nyakuri n'uyu munsi barahari.Bajya mu nzira no mu ngo z'abantu,bakabwiriza ku buntu,kandi bakigana Yesu mu bindi bikorwa n'amagambo. Kanda hano umusubize


text:
Amakuru yizewe agera ku Inyarwanda.com avuga ko Kayitankore Ndjoli uzwi nka Kanyombya yateye ikirenge mu cya Yesu Kristo akabatizwa mu mazi menshi. Inyarwanda.com twashatse kuvugana na Kanyombya ngo tumubaze ku byo kubatizwa kwe, gusa ntibyadukundira kuko tutabashije kumubona kuri terefone ye igendanwa. Amakuru yo kubatizwa kwe yemejwe na Bishop Mugisha Gerald ukuriye itorero Kanyombya yabatirijwemo ari ryo Rehoboth Pentecostal church rikorera i Gikondo.
Bishop Mugisha Gerald umushumba mukuru wa Rehoboth Pentecostal church mu Rwanda yabwiye Inyarwanda.com ko Kanyombya yabatijwe kuri pasika iheruka tariki 16 Mata 2017 ndetse akaba yarabatirijwe hamwe n'umugore we. Yakomeje avuga ko Kanyombya abatijwe nyuma y'amezi ane yakiriye agakiza dore ko ngo mu kwezi kwa mbere uyu mwaka wa 2017 ari bwo yakiriye agakiza.
Kanyombya akimara kwakira agakiza, ngo yamaze amezi atatu ari ku gice yiga inyigisho z'umubatizo. Kugeza ubu ngo Kanyombya ni umukristo ufite ubuhamya bwiza kuko yamaze guhinduka akaba ari umwizerwa w'ukuri, akaba ari mu nzira igana mu ijuru nkuko Bishop Mugisha yamihamirije Inyarwanda.com. Mu minsi ishize Kanyombya yanagaragaye ayoboye ibitaramo cy'umuhanzi Kubwimana Patrick ukora umuziki wo kuramya no guhimbaza Imana, akaba yaranyuzagamo akanabwiriza abakristo bari aho.
Kanyombya ubwo yiteguraga kubatizwa mu mazi menshi
Kanyombya abatizwa mu mazi menshi
Kanyombya ageze ku rwego rwo kuyobora ibitaramo by'abahanzi ba Gospel


text:
Muri iyi minsi hakunze kugaragara indwara nyinshi zidakira zirimo kanseri, indwara z’impyiko n’izindi zidakira. Iyo umuntu ari ku rwego rwa nyuma rw’indwara rero arasurwa cyane n’incuti n’abavandimwe. Gusurwa muri rusange ni byiza gusa hari ababyitwaramo nabi ugasanga aho gutera imbaraga umurwayi ahubwo bwamusubije inyuma.
Ibi rero ni bimwe ugomba kwitwararika kugirango gusura kwawe kugire umumaro nkuko twabitangarijwe na Dr Ntizimira Christian wita kuri bene abo barwayi.
1. Kumenya ko umurwayi ashaka kumenya ko ubuzima bwabo hari abo bwagiriye akamaro, ko ari abantu ba ngombwa ndetse ko ntacyo bishinja ku Mana. Umaze kumenya ibi rero ugomba kumuganiriza ku bintu byiza yagukoreye, cyangwa yakoreye abandi n’icyo byamaze ( gutwerera, gusura, gufasha abandi n’ibindi …) niyo yaba atavuga ni byiza kubiganira n’abandi muri kumwe kuko hari igihe aba yumva.
2. Kumenya ko niyo yaba tabasha kuvuga asoma mu maso hawe. Ni byiza rero kumenya uko wifata neza ntiwerekane agahinda nko kwifata ku matama, kwifata mu kwaha, kurira, kwimyoza n’ibindi byerekana amarangamutima atari meza, ahubwo winjire aho ari umwereka ko wishimiye kumubona, biguteye umunezero.
3. Ku bantu basenga bakwiye kwirinda kumubwira ko indwara ari ingaruka y’icyaha yakoze, guhanura gukira batabihagazeho n’ibindi bishobora gutuma yiheba. Bagomba kuzirikana ko ari mu gihe cyitoroshye, igihe cy’intege nke gishobora gutuma yemera ibyo bamubwiye byose adashishoje. Umurwayi rero aba akeneye icyubahiro.
4. Menya ko adashobora kurya no kunywa nk’umuntu muzima, ntumuhatire kurya bikabije ibyo wamugemuriye
5. By’umwihariko iyo umurwaza ari nyina/mama w’umurwayi ugomba kumenya ko nawe aba akeneye kuganirizwa neza kuko aba abona ntacyo yakorera umwana we ngo akire , akaba ashobora kumva ko ntacyo amaze. Ni byiza rero kumusubizamo imbaraga cyane cyane abifashijwemo n’abandi babyeyi b’abagore banyuze mu bihe byo kurwaza umwana nk’ibyo aba ari kunyuramo.
Muri rusange rero umurwayi ufite indwara idakira agomba kumva akunzwe, yitaweho kandi abantu bamwumva mu burwayi bwe.
Urwego News
Imyororokere
Ibintu 5 ugomba kwitwararika iyo ugiye gusura umurwayi ufite indwara idakira.
Muri iyi minsi hakunze kugaragara indwara nyinshi zidakira zirimo kanseri, indwara z’impyiko n’izindi zidakira. Iyo umuntu ari ku rwego rwa nyuma rw’indwara rero arasurwa cyane n’incuti n’abavandimwe. Gusurwa muri rusange ni byiza gusa hari ababyitwaramo nabi ugasanga aho gutera imbaraga umurwayi ahubwo bwamusubije inyuma.


text:
Ko nsoma Bibiliya kenshi, maze kuyimenya bingana iki ?
Yanditswe na Umwanditsi (Admin) kuwa 26-07-2017 saa 09:36:05
Nibyo koko abenshi muri twe dusoma Bibiliya kenshi kandi tukayisoma igihe kirekire, abandi ugasanga tuyigendana mu ntoki, mu dukapu twacu ndetse no muri za telefone zacu. Ariko se niba tuyitunze ahantu hose kandi tukaba tuyisoma kenshi, tuyizi bigeze ku ruhe rugero? Kumenya Bibiliya si ukumenya kuyisoma, ahubwo ni ukumenya kuba wakwisobanura ukoresheje amagambo yayo igihe utayifite cyangwa utemerewe kuyisoma. Mbese ibyo bikugezeho wabyitwaramo ute? Uri ku rugero rushyitse rwagufasha kwisobanura ukoresheje Bibiliya iri mu mutwe wawe ?
Bibiliya iti "Ivomere amazi azabe ahagije mu gihe cyo kugotwa, komeza ibihome byawe. .."Nahumu 3:14 hari igihe kizagera tukaba dukeneye gutungwa gusa n'ibyo twasomye, twumvise kandi twamenye mu mutima. Hari igihe kandi bizaba ngombwa ko ibyo twasomye tubibwira abandi tutarinze kubisoma ahubwo tubikura mu mutwe.
Mbese wowe uri ku ruhe rugero ?
Mu gusubiza iki kibazo, twaguteguriye isuzuma, ni ibibazo twagiye dukura muri Bibiliya Yera, urabasha kugenda usubiza uko ubyumva hanyuma ukabona amanota maze bikaguha ishusho yuko wumva Bibiliya.
Igerageze ukanze hano http://bibiliya.com/quiz/
Amahirwe masa


text:
UMUNSI MUKURU WA NYAGASANI YEZU KRISTU UMWAMI W'IBIREMWA BYOSE
ISOMO RYA MBERE
Igitabo cy'Umuhanuzi Daniyeli (Dan 7,13-14)
Jyewe Daniyeli, 13nijoro nariho nitegereza ibyo nabonaga: mbona uje mu bicu byo mu kirere umeze nk'Umwana w'umuntu. Ubwo yigira hafi ya wa Mukambwe, maze ajyanwa
imbere ye. 14Nuko yegurirwa ingoma, icyubahiro n'ubwami; imiryango yose, amahanga yose n'indimi zose biramuyoboka. Ubwami bwe ni ubwami buhoraho iteka ntibuzashira, n'ingoma ye ni ingoma itazagira ikiyitsimbura.
ZABURI (Zab 93 (92), 1ab, 1c-2,5)
Inyik/ Nyagasani Yezu Kristu, uri Umwami uganje mu ikuzo.
Uhoraho ni Umwami, yisesuyeho ubuhangare,
Uhoraho yambaye ububasha, yarabukindikije.
Isi yarayishinze arayikomeza.
Intebe yawe y'ubwami yashinzwe ubutajegajega,
uriho kuva kera na kare.
Ibyo waduhishuriye ni amanyakuri,
Ingoro yawe ikwiranye n'ubutungane,
Uhoraho, uko ibihe bizahora bisimburana.
ISOMO RYA KABIRI
Ibyahishuriwe Yohani Intumwa (Hish 1, 5-8)
Nimugire ineza n'amahoro 5bituruka kuri Yezu Kristu, umuhamya w'indahemuka, umuvukambere mu bapfuye, n'umugenga w'abami bo ku isi. Koko Kristu aradukunda; yadukijije ibyaha akoresheje amaraso ye, 6maze atugira ihanga rya cyami n'abaherezabitambo, kugira ngo dukorere Imana Se. Naharirwe rero ikuzo n'ububasha, uko ibihe bihora bisimburana iteka! Amen! 7Nguyu araje rwagati mu bicu, maze icyitwa ijisho cyose kizamubone, ndetse n'abamuhinguranyije: imiryango yose y'isi izajya mu cyunamo ku mpamvu ye. Ni byo koko! Amen!
8Ni jyewe Alufa na Omega, Intangiriro n'lherezo, - uwo ni Nyagasani Imana ubivuga - Uriho, Uwahozeho kandi Ugiye kuza, Umushoborabyose.
IBANGONDIRIMBO RIBANZIRIZA IVANJILI (Mk 11, 10)
Alleluya Alleluya.
Hasingizwe Ingoma y'umubyeyi wacu Dawudi itugezeho!
Hasingizwe uje mu izina rya Nyagasani.
Alleluya.
IVANJILI
+ Yohani (Yh 18, 33b-37)
Yezu ageze imbere ya Pilato, aramubaza ati 33b«Mbese ni wowe mwami w'Abayahudi koko?» 34Yezu aramusubiza ati «Ibyo ubivuze ku bwawe, cyangwa se ni abandi babikumbwiyeho?» 35Pilato arasubiza ati «Aho ntugira ngo nanjye ndi Umuyahudi? Bene wanyu n'abatware b'abaherezabitambo ni bo bakunzaniye; wakoze iki?» 36Yezu arasubiza ati «Ingoma yanjye si iyo kuri iyi si; iyo ingoma yanjye iza kuba iyo kuri iyi si, abantu banjye baba bandwanyeho kugira ngo ntagabizwa Abayahudi. None rero Ingoma yanjye si iy'ino aha.» 37Nuko Pilato aramubaza ati «Noneho rero uri umwami?» Yezu aramusubiza ati «Urabyivugiye: ndi umwami! Cyakora icyo jyewe navukiye kandi kikanzana ku isi, ni ukugira ngo mpamye ibyerekeye ukuri. Unyurwa n'ukuri wese yumva icyo mvuga.»


text:
Iyo Imana iguhamagaye , hari icyo iba igutegerejeho!
Umwami aramusubiza ati “ Genda kuko uwo ari igikoresho cyanjye nitoranirije, ngo yogeze izina ryanjye imbere y’abanyamahanga n’abami n’abisirayeri” Ibyakozwe n’intumwa 9:15
Uyu ni Paul Imana yavugaga, ubwo yari imaze kumuhamagara ! Icyantangaje, nuko imuhamagara, yari yahise itegura icyo imuhamagariye gukora mu bwami bwayo !
Yaramwitegereje ireba umuhati afite mubyo gusohoza iby’ubwoko bwe, aho yirirwaga akurubana abakristo, nubwo kandi Imana imwiyereka, ngo nabwo yari mu nzira agiye i Damasiko , ibona ko rwose yaba umukozi w’umunyamwete, ibona ko azashobora guhamiriza abanyamahanga ndetse n’Abisirayeri, irangije imutunguza umucyo mwinshi, iramuhamagara kandi nawe aritaba, Imana ishimwe cyane ! Ati urinde Mwami ! Imana ishimwe
« Ariko Pawulo akomeza gukangisha abigishwa b’Umwami ko bicwa, ajya ku mutambyi mukuru kumusaba inzandiko zo guha amasinagogi y’i Damasiko kugirango nabona abantu b’inzira ya Yesu, abagabo cyangwa abagore, ababohe abajyane i Yerusalemu. Akigenda yenda gusohora i Damasiko , umucyo uramutungura uvuye mu ijuru uramugota » Ibyakozwe n’Intumwa 9 :1-2
Ibi byanyeretse ko kimwe n’abantu bose, Imana nayo izi gutoranya abantu b’ingirakamaro b’abanyembaraga bazashobora kugira uruhare mu bwami bwa Kristo ! Buriya nta muntu numwe ukunda umunebwe cyangwa umunyamwete muke !
Burya hari umuntu uba ahantu ariko ntube wagira ikintu na kimwe umwibukiraho, kuhaba kwe no kutahaba bikaba kimwe, ibipfa n’ibikira ntubimubaze, mbese akaba ntibindeba. Uwo ashobora kuba ari numwana muri urwo rugo ariko ho biba bibabaje, wenda ari umushyitsi wigendera byapfa kumvikana ho gato ! Imana iturengere.
Hari indirimbo tujya turirimba ivuga ngo mu magana menshi y’abanyabyaha, yantoranijemo ngo mbe inshuti ye, narabohowe, ndamuririmbira zaburi nyinshi mu mutima wanjye. None ikorere isuzuma, uhereye igihe Yesu yaguhamagaraga nawe ukemera kumwitaba ukamwakira mu mutima wawe nk’Umwami n’Umukiza wawe, mbese wabaye umukozi w’umunyamwete, wumva hari uruhare ufite mu kuzamura ubwami bwa Kristo, mbese icyo Imana yaguhamagariye gukora waragikoze ! cyangwa wabaye indorerezi mu nzu y’Imana no mu bwami bwayo !
Icyo nemera, nuko abantu bose badahamagarirwa gukora ibintu bimwe, ariko byanze bikunze hari impamvu Imana yaguhamagaye, ese waba uzi icyo yaguhamagariye gukora ! Ese waba ugikora ! Ikizakumenyesha ko ikintu runaka aricyo Imana iguhamagarira gukora, nuko uzumva umutima wawe ugitindaho ukumva wagikora.
Nakunze Pawulo arimo asoza urugendo rwe rwo mu isi avuga ngo yarwanye intambara nziza, yarinze ibyo kwizera, ngo ahasigaye abikiwe ikamba ry’ubugingo iryo Imana umucamanza utabera azamuha kuri urya munsi. Yabivugaga kuko yizera ga ko yakoze neza icyo Imana yamuhamagariye gukora.
Imana idusure.


text:
Iki gikorwa cyakozwe na Airtel mu rwego rwo gushyira mu bikorwa gahunda yayo yo gukora ibikorwa bifitiye abaturage akamaro (CSR) hakaba haratewe ibi biti mu gikorwa cyari gifite intego igira iti “I’m green” cyangwa se “Ndi icyatsi kibisi” kugira ngo bagire uruhare muri gahunda za guverinoma z’ikinyagihumbi, intego ya 7 yita ku kurengera ibidukikije.
Bamwe mu bakozi ba Airtel Rwanda bari kumwe n'umwana w'umwe muri bo bafatanya gutera igiti
Ibi biti byatwe ku nkengero z’ikiyaga cya Muhazi bikaba ari biti byo mu bwoko bwa Grevillea, igiti kigira akamaro kanini mu kurwanya isuri kikaba kandi kizakomeza no gutanga umusaruro w’ubucuruzi ku baturage.
Umuyobozi wa Airtel, Teddy Bhullar(hagati) na we yari yitabiriye iki gikorwa
Bwana Teddy Bhullar umuyobozi wa Airtel Rwanda yagize ati “Dushyira imbaraga mu bucuruzi bwacu ariko kandi tukanafasha abaturiye igihugu dukoreramo kandi twishimiye cyane kuba twagize uruhare mu iterwa ry’ibi biti.”
Umunyamabanga Nshwingwabikorwa w’umurenge wa Gikomero, Shema Jonas yashimiye cyane Airtel yagize ubushake bwo kubafasha gutera ibi biti.


text:
News Details
Category: News
ABAHAGARARIYE ABAFITE UBUMUGA BO MU KARERE KA GAKENKE BAHUGUWE UBURENGANZIRA BW’ABANTU BAFITE UBUMUGA
Aya mahugurwa yo gukorera ubuvugizi Abantu bafite Ubumuga yabereye mu Karere ka Gakenke ku wa 5 Nzeri 2017, yateguwe n’ Inama y’Igihugu y’Abantu bafite Ubumuga (NCPD). Hahuguwe inzego za NCPD zatowe zo mu Karere ka Gakenke n’abayobozi b’inzego z’ibanze bo muri aka Gakenke. Amahugurwa yibanze k’uburenganzira bw’Abantu bafite ubumuga ndetse no kwinjiza abafite ubumuga muri gahunda za Leta. Ubwo yatangizaga aya Mahugurwa, Umuyobozi w’Akarere ka Gakenke Bwana NZAMWITA Deogratias yavuze ko mu gihe hagiye gutangwa serivisi Abafite Ubumuga bagomba kuba aba mbere bitabwaho, bahabwa agaciro bakwiye, kubera ko abafite ubumuga nabo bashoboye. Yatanze urugero rw’umwe mu bafite ubumuga bo mu Karere ka Rulindo ugendera mu kagare witeje imbere ahereye ku nguzanyo, ubu akaba afite ubucuruzi bukomeye muri Rulindo. Umuyobozi w’akarere yakomeje avuga ko igituma Abafite Ubumuga usanga rimwe na rimwe batitabwaho, ari kubera ikibazo cy’imyumvire y’uko abafite Ubumuga badashoboye, akaba ariyo mpamvu yabwiye abayobozi bitabiriye amahugurwa, ko yizeye ko ikibazo cy’imyumvire bataha gikemutse bityo bagafata ingamba zo kwinjiza abafite ubumuga muri gahunda za Leta.
Bwana NDAYISABA Emmanuel Umunyabanga Nshingwabikorwa wa NCPD, yasabye abafite ubumuga kwitabirabira gahunda za Leta nk’inama, umuganda,… kuko ariho bazajya bakura amakuru yaho igihugu kigeze ndetse bakazajya batanga inama ku byifuzo byabo mu nama zo mu tugari, bityo rero bakahabonera ibisubizo by’ibyifuzo byabo. Yakomeje kandi avuga ko harimo gukorwa inyunguramagambo y’ururimi rw’amarenga bityo rero ikazaba imwe mu nzira izafasha abantu benshi kubasha kuvugana n’abantu bafite Ubumuga bwo kutumva no kutavuga. Yongeye kandi gusaba abayobozi b’inzego za NCPD zatowe kugeza ku nzego zibakuriye ibibazo Abantu bafite Ubumuga bafite no gufatanya kubishakira ibisubizo. Mu rwego rwo kugaragagaza imbogamizi Abantu bafite ubumuga bahura nazo, amahugurwa yatanzwe hakoreshejwe ingero z’Abantu bafite ubumuga butandukanye bajya kwaka ubufasha mu nzengo zitandukanye, hanyuma abakurikiye amahugurwa bagafindura uburyo abafite ubumuga bakurirwaho imbogamizi.
ABITABIRIYE AMAHUGURWA BAFASHE IMYANZURO IKURIKIRA.
Nyuma yo gukurikirana ibiganiro abari mu mahugurwa biyemeje ko mu nyubako zose z’Akarere ka Gakenke n’imirenge, amashuri, utugari, imirenge, amasoko, ibiraro(Amateme), Insengero, ubwiherero n’izindi nyubako zose rusange, hazashyirwa inzira zorohereza Abantu bafite Ubumuga. Abari mu nama bongeye gusaba abayobozi babahagarariye kubasura bakamenya ibibazo Abantu bafite Ubumuga bafite. Mu rwego rwo gukemura ibibazo by’Abantu bafite Ubumuga bwo kutumva no kutavuga, hifujwe ko habaho kwigisha abayobozi b’inzego z’ibanze bo mu Karere ka Gakenke ururimi rw’Amarenga.
Amahugurwa yasojwe na Bwana NSANZABAHARI Charles Division Manager w’Akarere ka Gakenke, washimiye NCPD inkunga itera abafite ubumuga bo mu Karere ka Gakenke, akomeza asaba abafite ubumuga kugeza ku Karere ibibazo bahura nabyo, bityo bakazafatanya kubishakira umuti .


text:
"Namwe muzahirwa ubwo bazabatuka bakabarenganya, bakababeshyera ibibi byinshi babampora.Muzanezerwe, muzishime cyane kuko ingororano zanyu ari nyinshi mu ijuru, kuko ari ko barenganyije abahanuzi ba mbere" - Matayo 5:11-12
Nyuma y’ uko mu minsi ishize abagize umutwe ugendera ku matwara akaze ya Isilamu ( Islamic States) Bagaragaje amashusho yerekana ukuntu abayoboke bawo bishe baciye imitwe abakristo makumyabiri n’umwe (21),mu gihugu cya Libya; Ku myaka 23 gusa, Umugore witwa "Mariam Farhat" yahise aba umupfakazi kuko umugabo we ari umwe mu bishwe nyamara avuga ko yahumurijwe cyane n’ uko umugabo we yakomeye ku kwizera kwe kugeza ku rupfu.
Mariam Farhat yabwiye CBN News ko acyumva iyo nkuru byamubabaje bikomeye ariko amaze kubona amashusho yerekana ukuntu banyakwigendera banze kwihakana Yesu ahubwo bagakomeza gusenga no guhamya ko ari umwami kugeza aho babiciye; byamuteye kumva anezerewe. Mu magambo ye yagize ati "nanezejwe no kubona umugabo wanjye ashikama agakomeza kwizera Umwami Yesu Kristo nta mwihakane kandi bari mubihe bikomeye byo kubura ubuzima bwabo. Nibyo koko ntarabona amashusho yerekana uko byagenze narababaye ariko aho nyaboneye, nkabona ukuntu bahamagaraga Yesu, numvise ntuje muri jye."
Bebawy Al Ham, undi mubaburiye ababo muri ubwo bwicanyi,nawe yaravuze ati "twakomeje kubasengera ngo Imana ibahe gukomera mu kwizera kwabo; kandi twanejejwe cyane n’ibyo bavuze mbere ko bacibwa imitwe baravuze bati "Yesu Kristo urusheho kutugirira impuhwe n’imbabazi" Akomeza avuga ko bamaze kumva no kumenya ko bishwe bahowe ko ari abakristo byabahumurije kubera ko Imana yabakiriye kuko ari abana bayo. Uyu muryango kandi utangaza ko ukomeje gusabira ababiciye kugiriwa ubuntu bw’ Imana , ngo bahinduke bamenye ko ibyo bakora bidakwiye , ahubwo bayoboke inzira y’agakiza.
Uyu mutwe ukomeje kwica abakristo umusubizo, uharanira kuyobora ugendeye ku matwara akaze ya ki Isilamu; uzwi ku mazina ya ISIS cyangwa ISIL, ni umwe mu mutwe y’ iterabwoba ishamikiye kuri Al-Qaeda, Wica ukanatoteza abantu bose batagendera ku mahame y’ idini ya Isilamu.
Ibyanditswe byinshi bitubwira ko dukwiye kubabarira abaduhemukiye kandi kubaho no gupfa ku mukiranutsi ari inyungu. Kuko tubaho kubwa kristo kandi no gupfa dupfa kubwe. Bibiliya iravuga ngo "Niba turiho turiho ku bw’ Umwami, kandi niba dupfa; dupfa ku bw’ Umwami" Abaroma 14:8.


text:
Umwami Yesu amubonye amugirira imbabazi aramubwira ati ‘’Wirira’’. Yegera ikiriba agikoraho, abacyikoreye barahagarara. Ati Muhungu, ndagutegetse byuka. Luc 7:13-14
Aya magambo agaragaza ahantu Yesu yasanze umugore Bibiliya ivuga ko yari umupfakazi kandi akagira umwana w’ikinege. Ibaze gupfakara birumvikana ko nta mugabo yagiraga ubundi amusigira umwana umwe bari bamaze kubyarana hanyuma umwana nawe arapfuye.
Bene iki gihe iyo umuntu akigezemo ntibyoroha kwakira ko hari ibindi byiringiro byakongera kuboneka kuri we kuko ubuzima bumaze kumurangiriraho.
Ariko reka tugaruke kuri aya magambo turasanga Yesu aboneka nubwo byaba bikomeye ,ku rwego rwo hejuru. Mu by’ukuri uyu mugore yari ababaye kandi impamvu y’amarira ye irumvikana ariko no muri ibi bihe Yesu aba agifite icyo yakora.
Yesu yarebye umubabaro w’uwo mugore w’umupfakazi amugirira impuhwe aramubwira ati’’Wirira’’yegera ikiriba agikoraho abacyikoreye barahagarara ategeka umuhungu wa wa mugore arabaduka atangira kuvuga hanyuma Yesu ahita amusubiza nyina birumvikana abantu benshi birabatangaza.
Nshuti twibukiranye ko Yesu ari umurengezi wacu kandi azi imibabaro yacu umuririmbyi yaravuze ngo ahindura iyo mibabaro ngo atunezeze kubera ko aradukunda. Ntabwo Yesu yishimira kubana n’abantu bishimye gusa ahubwo ahitamo no kwegera abababye kugira ngo abaruhure kuko yaravuze ngo nimuze mwese abarushye n’abaremerewe ndabaruhura. (Matayo 11:28)
Mu buzima cyangwa se ibibazo byose waba uhanganye nabyo muri iki gihe arakubwira ngo ‘’Wirira’’kuko ashobora byose kandi yagutunguza igitangaza kuko naho ibintu byaba byakuyobeye wenda wamaze no kubyakira nk’uko uyu mugore yari yamaze kwakira ko ari igihe cyo guhamba agakomeza kwibera mu gihe cy’umubabaro ariko aho niho Yesu yamusanze amuhoza amarira.
Hari igihe cyo kurira ariko hari n’igihe Imana ibona ko umubabaro wawe yawukuraho ikakumurikishiriza umucyo wayo nawe ukishima kubera umugambi w’Imana ari mwiza ku buzima bwacu.
Ushobora kuba urara urira kubera umubabaro wo mutima wawe bitewe n’ubuzima ubayemo ariko wibuke ko Yesu afite ijambo rya nyuma ku buzima bwawe kandi yahindura igihe icyo ari cyose kuko abishoboye.
Imana itararetse uriya mupfakazi nawe yagutabara ikagukiza amarira yawe ikayasimbuza umunezero. Imana ibahe umugisha.


text: Fransisko yavukiye mu Bufaransa, avuka ku babyeyi b’ibikomangoma kandi bakize cyane. Se yari umukristu ufite ukwemera gushyitse, ibyo bituma umuhungu we arerwa neza kandi gikristu. Ababyeyi be bamwohereje kwiga mu ishuri ryayoborwaga n’Abapadri b’Abayezuwiti i Paris, aharangije bamwohereza kwiga i Padova mu Butaliyani. Yabereye bagenzi be urugero mu mashuri; agashirika ubute kandi agakunda gusenga. Aho arangirije amashuri yasubiye iwabo, nyuma ahitamo inzira yo kwiyegurira Imana. Yahawe ubusaserdoti mu mpera z’umwaka w’1593. Yabaye umusaserdoti w’indakemwa ku rugero rw’intumwa Yezu yirereye, abigaragaza cyane cyane atunganya neza imirimo ashinzwe kandi agarura roho nyinshi z’abataye n’abari barahinduye idini. Amaze gutorerwa kuba umwepiskopi wa Jenevi, yabaye intumwa n’umushumba w’indahinyuka wa Kiliziya, ahebuza bose kugira umutima w’ituze n’ineza, abanira cyane abaciye bugufi. Abashaka kwihebera Imana, abakundisha gusenga, abasobanurira amabanga y’urukundo rw’Imana; abalayiki abatoza kubaho gikristu. Fransisko yashyizeho umuryango w’Ababikira ba Mariya ajya gusuhuza Elizabeti, abifashijwemo na Yohana Fransiska wa Chantal wawubereye umuyobozi. Fransisko wa Sale yagaragaje ubutwari bukomeye no mu minsi ya nyuma y’ubuzima bwe, akomeza kwihangana akora imirimo ye ya gisaserdoti; atanga isakaramentu ry’imbabazi, yigisha ndetse yakira n’abamugana bose. Yitabye Imana ku ya 28 Ukuboza 1622.


text:
Mu kiganiro yagiranye na IGIHE yavuze ko yatunguwe cyane no kuteretwa n’umusore ufite imyaka 22 yari ahaye lift (Kumutwara mu modoka) ubwo imvura yagwaga ku mugoroba wo ku wa Mbere ku itariki ya 3 Ukwakira 2016.
Uyu mubyeyi avuga ko yababajwe n’uburyo akimara guha uwo musore lift yo kumugeza ahitwa kuri 40 i Nyamirambo, yagiye amutereta inzira yose, amubwira ko yamukunze kugera n’aho amusabye nomero ya telefone ngo ajye amuhamagara baganire.
Avuga ko uyu musore akimara kumubwira ibyo byose yatunguwe, kuko kuri we ngo yumvaga nta muntu wapfa kumutinyuka bitewe n’ikigero cy’imyaka amaze kugeramo.
Yagize ati “ Ugira ngo se uwo wanteretaga byibuze ni n’umusore ugaragara ko ahubwo yambwiye imyaka ye nkumva arutwa n’umuhererezi wanjye w’imyaka 24, uretse ko nabimubwiye ntabyumve.”
Akomeza avuga ko yatunguwe n’uburyo uwo musore yamubwiye ko ari umupfubuzi ndetse ko mu buzima bwe yikundira abagore bakuru kuko ngo ari bo baba bazi icyo gukora.
Yagize ati “ Sinkubeshye byarantunguye kuko n’ubusanzwe numvagaga ko abapfubuzi batabaho, nkabifata nk’amagambo y’abantu,uretse ko nahise mubuza gukomeza kumbwira ayo magambo cyane ko ntanameze nka ba bagore bataye umuco.”
Yasoje avuga ko nyuma yo guteretwa n’uwo musore arusha imyaka 30 yahise abona ko imperuka yegereje ahita arahira kuzongera gutwara umusore atazi.
Ubupfubuzi bwatangiye kuvugwa mu Rwanda cyane cyane mu Mujyi wa Kigali mu myaka ya 2010 akenshi bigakorwa n’abasore baba bafite inyota y’amafaranga, bagakorana imibonano mpuzabitsina n’abagore bubatse ariko batanyurwa n’abagabo.


text:
Ni nde wabihanze mbere?
Mu myaka ya vuba aha, abahanga mu bya siyansi n’inzobere mu bushakashatsi, bize ibintu byinshi bahereye ku bimera n’inyamaswa (Yobu 12:7, 8). Biga imiterere y’ibyaremwe bitandukanye bakanayigana, bashaka gukora ibintu bishya cyangwa se bashaka kunonosora ibyo bamaze gukora. Mu gihe uri bube usuzuma ingero zikurikira, wibaze uti ‘ni nde ukwiriye gushimirwa imiterere ihambaye y’ibyo bintu byose?’
Icyo bigiye ku byubi by’ifi yitwa balene
Ni iki abakora indege bigira kuri balene ifite ipfupfu? Uko bigaragara bayigiraho byinshi. Iyo balene ifite ipfupfu imaze kuba nkuru, ishobora gupima nka toni 30, uburemere bungana n’ubw’ikamyo nini ipakiye. Iyo fi ifite igihimba kidapfa kwihina n’ibyubi binini cyane bijya kumera nk’amababa. Icyo gisimba gifite metero 12 z’uburebure, iyo kiri mu mazi kiranyaruka.
Ikintu cyatangaje cyane abashakashatsi ku birebana n’iyo fi ifite igihimba kidapfa kwihina, ni ukuntu ishobora gukatira ahantu hato cyane. Baje kuvumbura ko ibanga ry’iyo balene ryihishe mu miterere y’ibyubi byayo. Ku byubi byayo ahagana imbere, ntihaba hasennye neza nko ku ibaba ry’indege. Ahubwo haba hari ibintu bishinyitse nk’amenyo, bibyimbye nk’amashyundu kandi biri ku murongo.
Uko iyo balene yogoga mu mazi, ibyo bishyundu biyongerera imbaraga bigatuma amazi atayiganza. Ibyo bikorwa bite? Hari ikinyamakuru cyasobanuye ko ibyo bishyundu bituma amazi anyerera ku byubi afite umuvuduko mwinshi kandi yikaraga, ndetse n’igihe iyo fi yaba yoga iva mu mazi hasi izamuka hejuru.—Natural History.10
Ni nde wahanze ibinyabuzima?
Ni ibihe bintu abantu bashobora gukora bahereye kuri ibyo byavumbuwe? Baramutse biganye imiterere y’ibyubi by’iyo balene, amababa y’indege bakora yakenera gusa utwuma duke bashyira ku mababa y’indege tuyifasha gukata mu kirere, cyangwa utundi twuma dufasha amababa yayo kunyerera mu muyaga. Ayo mababa yakora neza cyane kandi kuyitaho kugira ngo akomeze gukora neza ntibyagorana. John Long, inzobere mu kwiga imiterere y’ibinyabuzima no kuyigana, yemera ko mu gihe kitarambiranye “ku mababa y’indege nini zose zitwara abagenzi, hazaba hariho ibintu bimeze nk’amashyundu bisa n’ibiri ku byubi bya balene ifite ipfupfu.”11
Biganye amababa y’inyoni yo mu bwoko bw’inkurakura
Nk’uko tubizi, kugira ngo bakore amababa y’indege, biganye imiterere y’amababa y’inyoni. Icyakora abashakashatsi baherutse gutera indi ntambwe mu kwigana imiterere y’amababa y’inyoni. Ikinyamakuru cyandika ibihereranye na siyansi cyavuze ko “abashakashatsi bo muri Kaminuza ya Floride, bakoze akadege gato kaguruka nta muderevu urimo, gafite ubushobozi nk’ubw’iyo nyoni bwo guhagarara hamwe mu kirere, kumanuka gacuramye no kuzamuka nk’umwambi.”—New Scientist.12
Izo nyoni zishobora kuguruka mu kirere mu buryo budasanzwe, kubera ko zishobora guhinira amababa yazo mu nkokora ndetse n’aho atereye. Icyo kinyamakuru kivuga ko biganye imiterere y’ayo mababa, bagakora “ako kadege katagira umuderevu gafite uburebure bwa santimetero 60, n’akamoteri gato gakoresha utwuma dutuma amababa yihina cyangwa akirambura.” Ayo mababa akoranywe ubuhanga atuma ako kadege gashobora guhagarara hamwe mu kirere, kakaba kanamanuka gacuramye hagati y’amagorofa maremare. Abasirikare bashishikajwe no gukora indege zishobora kuguruka muri ubwo buryo, kugira ngo bajye bazikoresha bashakisha intwaro z’ubumara mu migi minini.
Biganye imiterere y’amaguru y’inyoni yo mu bwoko bw’inkurakura
Nubwo iyo nyoni yaba ihagaze kuri barafu, ntikonja ngo igagare. Iyo nyoni ibigenza ite kugira ngo ikomeze kugira ubushyuhe? Kimwe mu bituma ibigeraho, ni ikintu gitangaje ihuriyeho n’izindi nyamaswa ziba mu turere dukonja.
Kugira ngo tubisobanukirwe, reka dufate urugero rw’amatiyo abiri y’amazi, ahambiranyije. Mu itiyo imwe hanyuramo amazi ashyushye, mu yindi hakanyuramo amazi akonje. Ayo mazi ashyushye n’akonje yose aramutse atembye agana mu cyerekezo kimwe, hafi kimwe cya kabiri cy’ubushyuhe bw’amazi ashyushye cyajya mu mazi akonje. Ariko ayo mazi aramutse atemba agana mu byerekezo binyuranye, ubushyuhe bw’ayo mazi ashyushye hafi ya bwose bwajya mu mazi akonje.
Iyo iyo nyoni ihagaze kuri barafu, imiyoboro y’amaraso yo mu maguru yayo ishyushya amaraso azamuka ava mu majanja yayo akonje. Iyo miyoboro ituma iyo nyoni igumana ubushyuhe mu mubiri kandi igatuma amajanja yayo agumana ubushyuhe. Arthur P. Fraas, umuhanga mu miterere n’imikorere y’indege, yavuze ko imiterere y’amaguru y’iyo nyoni ari “bumwe mu buryo bwiza cyane bwo guhererekanya ubushyuhe, buruta ubundi bwose ku isi.”13 Imiterere y’amaguru y’iyo nyoni irimo ubuhanga bwinshi cyane ku buryo abahanga babwiganye.
Ni nde mu by’ukuri wabihanze?
Muri iki gihe, ikigo cya Amerika gikora ubushakashatsi ku birebana n’ikirere n’ibyogajuru (NASA), kirimo kirakora robo ifite amaguru menshi, igenda nka sikorupiyo. Impuguke zo muri Finilande zakoze imashini ifite amaguru atandatu, ishobora kurira ibintu nk’inigwahabiri nini cyane. Abandi bashakashatsi bakoze umwenda ufite utuntu duto tumeze nk’amagaragamba twibumbura kandi tukibumba nk’urubuto rwa pinusi. Uwo mwenda uhuza n’ubushyuhe bw’umubiri w’uwambaye. Hari umuhanga mu gukora imodoka urimo akora imodoka iteye nk’ifi (poisson-coffre) ifite ubushobozi bwihariye bwo kunyerera mu mazi. Abandi bashakashatsi barimo bariga imiterere y’igikonoshwa kidapfa kumeneka cy’ikinyamunjonjorerwa (ormeau); bagamije gukora umwenda ukomeye cyane, udatoborwa n’isasu ariko utaremereye.
Ibinyabuzima byafashije abashakashatsi gutekereza kuri byinshi, ku buryo bakoze urutonde rw’ibintu bibarirwa mu bihumbi bashobora kubyigiraho. Hari ikinyamakuru cyavuze ko abahanga mu bya siyansi bashobora kwifashisha urwo rutonde kugira ngo babone “umuti w’ibibazo bya tekiniki, bahereye ku binyabuzima” (The Economist). Ibikubiye muri urwo rutonde rw’ibintu bashobora kwigira ku binyabuzima babyita ‘ibihangano by’ibinyabuzima.’ Ubusanzwe umuhanzi ni umuntu cyangwa ikigo kiba cyarazanye igitekerezo gishya cyangwa kigakora imashini nshya. Icyo kinyamakuru cyavuze ibirebana n’urwo rutonde rw’ibintu abantu bashobora kwigira ku bihangano nyabuzima, cyagize kiti “iyo abashakashatsi bakoze ibintu bahereye ku binyabuzima hanyuma bakabyita ‘ibihangano bishingiye ku miterere y’ibinyabuzima,’ baba bagaragaza ko ibyo binyabuzima bifite aho bikomoka.”14
Ese byagenze bite kugira ngo mu binyabuzima habemo ibintu nk’ibyo bikoranywe ubuhanga? Abashakashatsi benshi bashobora kuvuga ko ubwo buhanga bugaragara mu miterere y’ibinyabuzima, bwaturutse ku bwihindurize bwabayeho mu buryo bw’impanuka, mu gihe cy’imyaka ibarirwa muri za miriyoni ishize. Abandi bashakashatsi bo bageze ku mwanzuro utandukanye n’uwo. Michael J. Behe, umuhanga mu by’imiterere y’ibinyabuzima, yanditse mu kinyamakuru cyasohotse ku itariki ya 7 Gashyantare 2005 agira ati “kuba hari ibimenyetso bigaragaza ko ibinyabuzima bifite uwabihanze, byagombye gutuma buri wese agera kuri uyu mwanzuro: niba hari ibihamya bihagije kandi bigaragara, nta bindi bihamya bikenewe.” Yashakaga kuvuga iki? Yongeyeho ati “niba ikintu runaka kigaragaza ko hari uwagihanze, ibyo bintu ntibyagombye kwirengagizwa.”—The New York Times.15
Umuhanga wakora ibaba ry’indege ryiza kandi rikora neza, ni we uba ukwiriye kwitirirwa icyo gihangano cye. Nanone umuntu wakora ubwoko bw’umwenda mwiza cyangwa agakora imodoka ikora neza cyane kurusha izindi, na we akwiriye kubyitirirwa. Ariko kandi, umuntu wakora ikintu yigana icyo undi yakoze, maze ntagaragaze ko yagikopeye ku wagikoze, uwo muntu yaba akwiriye guhanwa n’amategeko.
Noneho zirikana ibi: abashakashatsi b’inzobere bagerageza kwigana imiterere y’ibinyabuzima kugira ngo bakemure ibibazo bikomeye byo mu rwego rwa tekiniki. Nyamara usanga bamwe bavuga ko ubwo buhanga bugaragara mu binyabuzima, bwaturutse ku bwihindurize bwapfuye kubaho gutya gusa. Ese wowe urumva ibyo bintu bishyize mu gaciro? Niba kwigana ikintu runaka bikorwa n’umuhanga, ubwo guhanga icy’umwimerere byo biba byarasabye iki? Mu by’ukuri se, nyir’uguhanga icyo kintu aba ari nde? Ni uwiganye icyo gihangano, cyangwa ni umuhanga wagihanze mbere?
Umwanzuro ushyize mu gaciro
Iyo abantu benshi bashyira mu gaciro bamaze kwibonera ko hari ibimenyetso bigaragaza ko ibinyabuzima bifite uwabihanze, bunga mu rya Pawulo, umwe mu banditsi ba Bibiliya, wagize ati ‘imico itaboneka y’Imana, ari yo bubasha bwayo bw’iteka n’Ubumana bwayo, igaragara neza kuva isi yaremwa, kuko igaragarira mu byaremwe.’—Abaroma 1:19, 20.


text:
Minisiteri y’Umuco na Siporo yatangije Siporo ya bose mu Karere ka Ngororero aho iyi siporo yitabiriwe n’ingeri zitandukanye.
Minispoc imaze gutangiza Siporo ya bose mu Turere 25 hakaba hasigaye uturere 5 kugirango Minispoc ibe isoje uturere twose tugize igihugu uko ari 30.
Kanyange Christine umuyobozi wungirije ushinzwe ubukungu mu Karere ka Ngororero yavuze ko Siporo muri aka karere itari ifite imbaraga ariko ubu kuva Minispoc iyitangije ku mugaragaro bagiye gukora ibishoboka byose kugira ngo bazamure urwego rwayo.
Yagize ati “ kuba twakora siporo muri aka karere wasangaga harimo intege nke kandi mu by’ukuri siporo ari kimwe mu bifasha abantu kugira ubuzima bwiza”.
Avuga ko bagiye kongera imbaraga muri siporo zose mu byiciro bitandukanye kugirango muri aka karere abaturage bagatuye bagire siporo nk’umuco.
Rurangayire Guy umuyobozi ushinzwe amakipe y’igihugu wari uhagarariye Minispoc muri iki gikorwa cyo gutangiza Siporo ya bose mu karere ka Ngororero yavuze ko iyi gahunda ya siporo kuri bose ari ingenzi kuko abaturage bagenda barushaho gusobanukirwa akamaro ka siporo.
Yagize ati “mu Turere tugize igihugu uko ari 30 tumaze gutangiza siporo ya bose mu turere 25 hasigaye utugera kuri 5 kandi biragenda bitanga umusaruro kuko abaturage barushaho gusobanurirwa akamaro ka siporo mu buzima bwa buri munsi”.
Avuga ko nyuma y’iki gikorwa cyo gutangiza siporo ya bose nikirangira hazaba kujya bakurikirana koko niba iyi gahunda irushaho gushyirwa mu bikorwa.


text:
Umunsi umwe, inzara yarateye mu bikoko byo mu ishyamba. Havamwo agasimba kamwe gahungira mu gihugu cyari gituwe n’abantu. Umunsi umwe ako gasimba gaturuka muri iryo shyamba kaza kavuza induru kavuga kati : yemwe rubanda rw’umwami, nimuhunge abanzi barabateye. Abantu bakumvise...
Inkoko yibereye aho ari inshike, kandi itabuze kubyara. Rubanda rwarayimariye abana babaraguza, ikajya ihora ibiganya, yicwa n’agahinda. Bukeye inkoko yenga inzoga, irayikorera iragenda, ngo igiye gushaka uwo yatura umuruho wayo. Inkoko ihura n’imbwa, Imbwa irayibwira iti: ntiwansomya kuri iyo...
Kera habayeho umugabo, bukeye ashaka umugore babyarana abana benshi, ariko bose ari abahungu gusa. Abana barakura, baranashyingirwa. Bukeye abagore babo bagakunda kujyana kwahira ishinge no guca isaso, bamwe bakajyayo batwite. Nuko bagera aho bahira bakaganira. Bakavuga ukuntu...
Kera habayeho umugabo witwa Rugondo. Bukeye ashaka umugore babyarana umwana w’umukobwa bamwita Rugogwe. Nuko nyina aza gupfa, apfuye se azana undi mugore. Umugore ahageze asanga umukobwa yarasabwe n’umwami, amuzira urunuka. Abwira umugabo we ngo niba ashaka ko babana neza, azice umukobwa we....
Kera habayeho umugabo, bukeye ashaka umugore, babyarana umwana w’umukobwa, bamwita Munyana. Munyana amaze kuba inkumi, yiha kubenga uje kumusaba wese. Ngo arashaka usa na se cyangwa se usa na...
Kera habayeho umugabo, bukeye ashaka umugore babyarana umwana w’umukobwa, bamwita Kanyana. Kanyana amaze kuba inkumi, abandi bakobwa baramubwira bati : uzaze tujyane guca imibavu ku giti kitwa umutegarugori. Ku munsi wo kujya yo, aracyererwa, abandi bakobwa baramusiga....
Kera habayeho umugabo, bukeye ashaka umugore babyarana umwana w’umukobwa bamwita Mahiribobo. Uwo mukobwa yarabengaga cyane. Umuhungu uje kumusaba wese, Mahiribobo akamubenga, akavugako azasabwa n’ umugabo ucira...
Kera Habayeho Umugabo, bukeye ashaka umugore, babyarana abana babiri , umukobwa n’umuhungu. Umukobwa akitwa Buhorobungwe, Umuhungu akitwa Mashyoma. Bari bafite umurima ; hanyuma umeramwo umugozi w’ikijumba, batazi...
Kera habayeho umugabo ashaka umugore, babyarana...
Kera abakobwa bagiraga umukino wo guheka umwanana w’igitoke bimenyereza kuzaba ababyeyi. Nkuko abana b’abahungu bagiraga udukino two kurasana bimenyereza kuzaba ingabo ku rugamba. Umunsi umwe, umwe muri abo bana b’abakobwa yururukije umwanana we, asanga wahindutse umwana w’umuntu. Nuko abwira...
Kera habayeho Umugabo ashaka umugore, babyarana umwana w’umukobwa, bamwita Gakaraza. Uwo mukobwa yari mwiza cyane. Amaze kuba inkumi, abanyiginya baza kumusaba, arababenga. Abega baramusaba, nabo arababenga. Bigeze aho se aramubwira ati: mwana wanjye ko abaza kugusaba ubabenga, uzamera...
Kera habayeho umugabo bukeye ashaka umugore, ba byarana umwana w’umukobwa. Umwana arakura. Umunsi umwe ajya kwahira ishinge, agize ngo arashikuza, igitsina cy’ishinge kizana n’akanyamasyo. Umwana arishima cyane ngo yiboneye akana. Aterura akanyamasyo agashyira mu mugongo, aragaheka, yikorera...
Kera habayeho umugabo, bukeye ashaka umugore babyarana abana babiri: umuhungu n’umukobwa witwa Nyirabirahunga. Umwana baramurera arakura. Amaze kuba umwangavu, se ajya gufata igihe ibwami. Ubwo iwe habaga umuhungu wa mushiki we witwaga Musama. Baba aho, baruzura, bakajya...
Kera habayeho umugabo, bukeye ashaka umugore, babyarana umwana w’umukobwa. Baramurera arakura. Amaze kuba inkumi ararwara arapfa. Intumbi ye bajya kuyijugunya mu gihuru. Aho bamujugunye hamera uruyuzi rurakura rwera...
Kera habayeho umugabo. Ashaka umugore babyarana umwana umwe w’umukobwa, bamwita Kazubazuba. Biratinda, uwo mugore arapfa. Apfuye, umugabo azana undi mugore. Umugore ngo ahagere ntiyabyara. Atangira kwanga Kazubazuba kuko yari mwiza cyane, kandi atari uwe. Nuko akajya...
Kera mu Rwanda habayeho umwami, abyara umwana umwe w’umukobwa amwita Karisimbi. Yabaga mu nzu yo mu gikari akahabana n’abandi bakobwa umunani. Nyina yari yaramubujije kujya ajyana hanze n’abandi bakobwa. Rubanda rwo hanze rukajya rwifuza kumubona, kuko ngo yari mwiza byahebuje....
Kera habayeho umugabo, bukeye ashaka umugore, babyarana umwana w’umukobwa, bamwita Nyamahe. Nyina akamuhozaho ijisho igihe cyose, akamutoza n’imico y’abantu. Umwana aba aho, amaze kuba umwangavu, nyina arapfa. Nyamahe asigarana na se. Akomeza kugira imico nyina yamutoje. Se yitwaga Muhozi....
Kera habayeho Umugabo ashaka umugore, bukeye babyarana umwana w’umukobwa bamwita Mupfasoni. Hanyuma nyina arapfa. Umwana abana na se iminsi mike, bukeye se ashaka undi mugore. Nawe babyarana undi mwana w’umukobwa, bamwita Mugirente. Mupfasoni yari mwiza cyane, akagira umutima, akamenya...
Umunsi umwe, umugabo yagiye mw’ishyamba ahatega umutego agirango inyamaswa iza kugwamo ayirye. Nyirumutego asubiye kureba asanga impyisi ariyo yaguyemwo, amaso yatukuye amenyo iyashinyitse. Impyisi imubonye, iramutakira iti : Wo karama we ntabara, unkure muri uyu mutego maze umbwire icyo...
Kera habayeho inkoko Rusake yari atunze ishyo ry’inka.Bukeye abantu bajya kuyirega i bwami, bati: nta nkoko yo gutunga inka.Umwami yohereza abantu kwica iyo nkoko no kumuzanira izo nka zayo. Zigeze Ibwami, azigabira umugaragu we, agira ati: nta nka z’inkoko. Rusake yapfuye asize infubyi, iyo nfubyi...
Umunsi umwe impyisi yahuye n’intama. Impyisi iyibonye irishima iti : amashyo ntama. Intama irayisubiza iti : amashongore. Bimaze kuramukanya, impyisi ikomeza ukuboko kw’intama. Intama irayibwira iti : ese ndekura ? Impyisi irayisubiza iti : sinkurekura kereka umbwiye aho...
Kera habayeho umugabo, bukeye ashaka umugore w’ ingumba. Umugore abaho yarishwe n’ agahinda ko kutabyara.
...
Kera habayeho umutware akagira umugore w’igishegabo. Uwo mutware yaritondaga, agategeka neza, ingabo ze zikamukunda kandi zikamuyoboka. Umugore we akaba umushizi w’isoni, akiha kumutegekera ingabo, kandi agasuzugura rubanda. Uwo mugore akaburanirwa, agaca imanza, akagaba inka n’imisozi,...
Kera habayeho umugabo. Bukeye ashaka umugore, babyarana umwana w’umukobwa bamwita Bizirakw Bukeye nyina arapfa, umwana asigarana na se. Se amurera igihe gito, atarashaka undi mugore. Aza kurambirwa kuba wenyine, nuko areshya undi umugore. Umugore ahageze, atangira kwanga uwo mwana. Abwira...
Sabizeze, Sabizeze, Sabizeze, bya Sabiyogera
Mwana w’inkondo n’inkongoro
Mwana w’ibisage n’ibikinga
Ngwino witabe abambari ba so baje.
Mbacire umugani
Umugani wa Sabizeze
Sabizeze bya Sabiyogera
Sabiyogera uwo yari umwami
Ashaka umugore abura...
Impyisi yashakaga umugabo mwiza. Umunsi umwe irakugendera ibwira izindi nyamaswa byabanaga iti: "Ndashaka nanjye gusabwa." Izisaba no kuzayi shakira umusore uzayisaba.
Bukeye Bakame irakuzira ibwira ya mpyisi iti: "Nakuboneye umusore mwiza cyane.", iti: "Ndetse ni umwami, ategeka ibihugu...
Umugabo bigega yabaye aho, maze abyara umwana w’umukobwa Matama: yari yaravukanye isaro ku ntoki, ntihabe hagira uhirahira ngo arimwake.
Mibambwe umwami w’u Rwanda, atambagira igihugu, acumbika ahitwa I Remera rya Kanyinya. Mu gicuku gishyira inkoko, Mibambwe yumva...
Nyiramahenagurwa-Urutare rwo ku nzira.
Mugongo mugari umpekera abana.-Urutara (uburiri)
Wambukije umwami utagira amaguru-Urusyo.
Nagutera Rutare rwa Sebayanda rwasa ingimagihumbi-Urusyo.
Mweru n'iyayo-Urusyo n'ingasire.
Kwa Bukoco barakocagurana-Urusyo n'ingasire.
Igira inyuma y'inzu uce...
Uyu mugani baca ngo: "Yigize syoli", bawuca iyo babonye umuntu wese wigize umushirasoni kabuhariwe, akaba ikinani muri byose; ni bwo bagira, bati: "Uno mwana cyangwa uno muntu yigize syoli!" Byakomotse kuri Syoli w'i Nyagahanga (Byumba); ahagana mu mwaka w'i 1600.
Syoli yabyirukiye ku Cyuru...
Habayeho umugabo akitwa Mwungeli, akagira abana mirongo urwenda n' icyenda. Umwana we w’ umuhererezi akitwa Biraro Mutemangando. Bari abatwa; umwuga wabo wari uwo kubumba inkono. Biraro Mutemangando we, yanga kubunba inkono, ahitamo guhiga. Yiga kurasa, akamenya kuboneza. Bukeye se aramubwira ati:...
Kera habayeho umukobwa bamushyingira i Buryasazi. Nyirabukwe agize ngo aramuhereza isazi yatetse, nyiramama wanjye aranga ngo iwabo ntibarya isazi.
Bukeye nyirabukwe yenda akabya ashyiramo isazi, arapfundikira atereka ku ziko. Ahamagara umukazana we aramubwira ati « mwana wanjye, ngutwo utuboga...
Aho umutindi yanitse ntiriva.
Iyo imbwa ishima indi iba iyiguriza.
Ibuye rimeneka urwondo rugisukuma.
Uwarose nabi burinda bucya.
Wirukana umugore uguguna igufa ukazana urimira bunguri.
Wirukana umugore unywa itabi ukazana urya ubugoro.
Uguhima atiretse agusurira muryamanye.
Ugusuriye ntumusurire...
Ingwe yari ihatse urukwavu, impongo, igikeri n'igitagangurirwa, bukeye ishaka kujya kwa sebukwe. Igufatira abana b'impongo n'ab'igitagangurirwa, ibashyira mu ruhago irarukanira. Ihamagara abagaragu bayo ngo bajyane kwa sebukwe. Ikwika igikeri uruhago rurimo ba bana, urukwavu rutwara...
.
Habayeho abagabo babiri, umwe akamenya kwiba undi akamenya kurinda. Umunsi umwe, banywa inzoga baza guhiga. Nzikwiba ati: "Ufite inka yawe Gitare nzayiba kandi tuzayisangira." Undi ati: "Nzi kurinda, ntabwo tuzayisangira."
Nzikwiba aza nimugoroba batabizi, maze yiyicarira mu mfuruka....
Ni Ruhaya rw'isekurume
Rwa murarika icyanwa
Iyo yarase igihembe
Udusekurume turayihunga.
Igira ibihembe bireba inyuma
Ikagira ubwanwa irarika iteka
Igira umugara wo ku mugongo
Ikawushinga iri ku...
Habayeho umuntu akitwa Ngarama, akaba n'umugaragu w'umwami. Muri icyo gihe hariho igisiga kinini kikitwa Saruhara rwa Nkomokomo. Abantu bari barakigize indahiro. Cyagiraga amaboko cyane, kikabuza umwami guturwa. Cyabonaga abafite amakoro kikabica, ibintu byabo kikabirya.
Umwami agira...
Kera hariho umwana w'ikizeze, akitwa Joriji Baneti. Umunsi umwe, nyina amwohereza kumugurira inshinge ku isoko. Umwana aragenda, amaze kuzigura, agaruka azipfumbase mu gipfunsi.
Ageze mu nzira, abona inyoni yafashwe n'umushibuka iruhande rw'ikirundo cy'ibyatsi byumye. Ariyamirira ati «yoo!...
Sacyega yari umuhannyi w'ibwami, akagira abagore babiri. Umugore muto abyara abakobwa gusa, umukuru abyara umwana umwe w'umuhungu witwa Ngoma. Sacyega yatoneshaga umugore wabyaye abakobwa, ntiyite kuri nyina wa Ngoma kandi uwo muhungu ari we waragiraga inka za se zose, akaba ari na we...
Kera umuntu yarahagurukaga akajya guhakirwa inka, akagabana vuba cyangwa se bitinze, inka akayicyura. Hakabaho n'urambirwa cyangwa se aho yacyeje baragaye imilimo ye, ubwo agataha amara masa.
Uwagabanaga inka akayicyura ntibyaciraga aho, yaratahaga ariko akagira iminsi yo gufata igihe...
Umunsi umwe Gikeli yasohotse mu mwobo yicara irnbere yawo, yota akazuba ari nako atumagura agatabi. Ntashya na we akomeza imihamirizo ye mu kirere, ariko bombi bakajya barebana.
Kera kabaye Ntashya aramanuka asanga...


text:
Nyamagabe: Kumenya abinjira n’abasohoka mu midugudu bizafasha gucunga umutekano
Kumenya abinjira n’abasohoka mu midugudu, bizafasha ubuyobozi bw’ibanze kurushaho gucunga umutekano, kuko usanga abatazwi ari bo bahungabanya umutekano cyangwa se baturutse no mu tundi turere.
Kuri uyu wa 17 Kamena 2015, ubwo hateranaga inama y’umutekano yaguye y’akarere ka Nyamagabe, abayobozi b’ibanze basabwe kujya bamenya abanjiye n’abasohotse kuko ibyaha byinshi byiganjemo ubujura n’uburaya, usanga bikorerwa ku mudugudu n’abantu batazwi.
Umuyobozi w’akarere ka Nyamagabe wungirije w’ubukungu niterambere wari uyoboye iyi nama yatangarije Kigali Today ko hagiye gufatwa ingamba kugira ngo abantu bose bahungabanya umutekano bamenyekane bahanwe abandi boherezwe mu bigo ngororamuco.
Yagize ati: “twasabye ko abantu bashyira imbaraga mu midugudu bakamenya abinjiye, bakandikwa hari amakaye yandikwamo abinjiye kandi bakanakurikirana bakamenya abo bantu ni bande?kuko niba dushaka guca ingeso,tugomba kumenya abo bantu baziteza n’ikibibatera.â€
Umurenge wa Gasaka, niwo uza ku isonga mu byaha by’uburaya n’ubujura buciye icyuho ariko bikaba byari byagabanutse biva ku 10 mu kwezi gushize bigera kuri 7 ubuyobozi bw’umurenge bukaba bwiteguye gukomeza gushyiramo imbaraga mu kurwanya abahungabanya umutekano.
John Bayiringire gitifu w’umurenge wa Gasaka, akaba avuga ko ibibazo bahura nabyo cyane aribikururwa n’indaya n’inzererezi.
Aragira ati: “bigaragara cyane mu bashoferi b’amakamyo baba bari hano mu mujyi wa Nyamagabe, bakazana izo ndaya nazo zikabacyura, ugasanga hajemo gukubita kurwanya no gukomeretsa,ubu ni ukwigisha, indaya n’inzererezi tukanazishakira imirimo mu makoperative.â€
Kugira ngo umutekano ugerweho, abananiranye bakaba bazakomeza kwigishwa guhindura imyitwarire, n’ababyeyi bakigishwa kuko amakimbirane mu ngo, no kutubahiriza inshingano kw’ababyeyi ari byo bituma abana bajya mu mihanda bakigira indaya cyangwa abajura.